text:
Sigma, Capiz
Ti Sigma ket maysa a maika-4 a klase nga ili iti probinsia ti Capiz iti Filipinas.
Dagiti baranggay[urnosen | urnosen ti taudan]
Ti Sigma ket politikal a nabingbingay iti 21 a barbaranggay.[2]
- Acbo
- Amaga
- Balucuan
- Bangonbangon
- Capuyhan
- Cogon
- Dayhagon
- Guintas
- Malapad Cogon
- Mangoso
- Mansacul
- Matangcong
- Matinabus
- Mianay
- Oyong
- Pagbunitan
- Parian
- Pinamalatican
- Poblacion Norte
- Poblacion Sur
- Tawog
Demograpia[urnosen | urnosen ti taudan]
Dagiti nagibasaran[urnosen | urnosen ti taudan]
- ^ "Dagiti Opisial a Resulta ti Panagbutos idi 2013 kadagiti Ili ken Siudad". Intramuros, Manila, Filipinas: Commission on Elections (COMELEC). Hulio 1, 2013. Naala idi Hulio 6, 2014.
- ^ a b "Probinsia ti Capiz". PSGC Interaktibo. Siudad ti Makati, Filipinas: Opisina ti Koordinasion ti Nailian nga Estadistika. Naala idi 26 Abril 2018.
- ^ a b Pakaammo ti Senso ti Filipinas idi 2015 (iti Ingles) naala idi Hunio 10, 2016
- ^ "Probinsia ti Capiz". Datos ti Populasion ti Ili. Dibision ti Panagsukisok ti LWUA. Naala idi 3 Oktubre 2014.
Dagiti silpo ti ruar[urnosen | urnosen ti taudan]
- Pagalagadan a Kodigo ti Heograpia ti Filipinas (iti Ingles)
- Turay ti Estadistika ti Filipinas (iti Ingles)
- Dagiti datos ti populasion ti LWUA (iti Ingles)
- LGPMS (iti Ingles)
- COMELEC (iti Ingles)


c: text/html

text:
Bahay Pangarap; Pangarap na buhay
Idi damok a mangngegan ti kunkunada a Bahay Pangarap, ket kasla man naipalagip kaniak ti Bahay Pangarap a maysa a proyekto ti ICM sisters a mangtultulong kadagiti kunkunada a "disabled person" a mang-train ken mangasa ti kapasidadda a makabuangay iti maysa a pagbiagan a dida kasapulan pay iti ania man a tulong manipud iti sabali a tao. Ket tapno agbiagda a kas gagangay a tao a saan ketdi nga ibilang ti dadduma a padagsen iti komunidad.
Dakkelen a maibaga ti Bahay Pangarap a lima laeng a minuto manipud iti Palasio ti MalacaƱang no para iti presidente a baro pay laeng. Masarakan iti uneg ti PSG Compound iti ballasiw ti MalacaƱang. Addaan daytoy iti maysa a kuarto ken swimming pool a napalawlawan iti agduduma a klase ti tropikal a mulmula. Addaan daytoy iti nalaga a muebles nga inaratan iti synthetic a rattan, maysa a klase ti materiales a maar-aramat kadagiti resort iti Isla ti Maldives. Iti ababa a pannao, rinibu ti gatad dagitoy a muebles ta matandaanak kastoy ti inexportmi idi addaak pay iti trabahok sadiay Makati.
No kitan ti uneg ti balay, kasla daytoy a pagbakasionan, nalamiis a kitaen ta nangato dagiti bobeda ken naaramatan iti kayo a materiales. Maysa daytoy a villa. Nalaka laeng a sumrek ti angin kadagiti nagdadakkelan a ruangan. Ti dakesna adda laeng iti igid ti Karayan Pasig.

robotstxt: allowed

filter: keep


text:
Hu Jintao
Ni Hu Jintao (pinyin: Hú Jǐntāo, naiyanak idi 21 Disiembre 1942) ket isu ti Presidente ti Republika ti Tattao ti Tsina. Isu idi ti daulo ti maikapat a kaputotan ti panag-daulo ti Partido Komunista ti Tsina. Isu idi ti Sekretario Heneral ti Partido Komunista ti Tsina manipud idi 2002 aginggana idi 2012 ken ti Mangidauli ti Komision ti Sental a Milisia ti Partido Komunista ti Tsina manipud idi 2004 aginggana idi 2012. Ti agdama a terminona a kas Presidente ket agpatinga intono Marso 2013.
Dagiti nagibasaran[urnosen | urnosen ti taudan]
- ^ Internet Movie Database, panangilasin ti IMDb nm2236503, naala idi 14 Oktubre 2015, Q37312 ti Wikidata


text:
BURGOS, Ilocos Sur – Nakoriente ti maysa nga inhiniero bayat ti panangtarimaanda iti bomba ti danum iti likud ti balayda a puon ti nakatayanna.
Nainaganan ti biktima a ni Godofredo Buquing y Reynate, 56, naasawaan, municipal engineer ditoy nga ili.
Naammuan iti report manipud iti polis ditoy a tartarimaanen ni Buquing, kaduana dagiti annakna a da Harold ken Jim Benedict, ti electric pump a naikabit iti likudan ti balayda idi mapapati a nakaiggem iti live wire a puon ti nakakorienteanna.
Naitaray ti biktima iti Reyes Clinic and Hospital iti Sta. Maria, Ilocos Sur ngem indeklara ti doktor a nangtaming kenkuana nga awanen ti biagna.#


text:
Taksonomiko a ranggo
Iti biolohiko a pannakaidasig, ti ranggo ket isu ti agpang (ti relatibo a puesto) iti maysa a taksonomiko a panagsisinnaruno. Dagiti kas pagarigan iti taksonomiko a ranggo ket dagiti sebbangan, henero, pamilia, ken klase.
Ti tunggal maysa a ranggo ket maikkedeng iti babaenna ti bilang dagiti saan unay a sapasap a kategoria. Ti ranggo ti sebbangan, ken ti panangilasin iti henero a pakaitagikuaan ti sebbangan ket batayan, a ti kaibuksilanna ket mabalin a saan a nasken ti pananginagan kadagiti ranggo ngem dagitoy.[1]
Ti Internasional a Kodigo iti Soolohiko a Nomenklatura ket mangipalpalawag ti ranggo a kas ti:
Ti agpang, para kadagiti panggep ti nomenklatura, iti maysa a takson iti taksonomiko a panagsisinnaruno (a kas dagiti amin a pamilia ket para kadagiti panggep ti nomenklatura iti isu met laeng a ranggo, a naisanglad iti baetan ti superpamilia ken subpamilia)[2]
Dagiti nagibasaran[urnosen | urnosen ti taudan]
- ^ Internasional a Kodigo iti Nomenklatura para iti algas, fungi, ken mulmula, Kodigo ti Melbourne , 2012, dagiti artikulo 2 ken 3
- ^ Internasional a Komision iti Soolohiko a Nomenklatura (1999) Internasional a Kodigo iti Soolohiko a Nomenklatura. Maikapat nga Edision. - Internasional a Panagtalek para iti Soolohiko a Nomenklatura, XXIX + 306 pp.
Bibliograpia[urnosen | urnosen ti taudan]
- Benton, Michael J. 2005. Bertebrata a Palaeontolohia, Maika-3 nga ed. Oxford: Blackwell Publishing. ISBN 0-632-05637-1. ISBN 978-0-632-05637-8
- Brummitt, R.K., and C.E. Powell. 1992. Dagiti Mannurat iti Nagnagan ti Mula. Dagiti Hardin ti Naarian a Botaniko, Kew. ISBN 0-947643-44-3
- Carroll, Robert L. 1988. Bertebrata a Palaeontolohia ken Ebolusion. New York: W.H. Freeman & Co. ISBN 0-7167-1822-7


text:
Sinursuran: Kolum ni Jobert M. Pacnis
(Maikadua a paset)
Ketdi, saan a nabaliwan ti tayok ti isbok. Intuloyko ti nagadal nga agsurat. Mamatiak la unay nga awan ti ngudo ti panagadal iti daytoy a tay-ak.
Kadagitoy a maawatakon no apay a kasta ti kombension. Nalabit, tapno agbalin a pakamulian ni agngayangay a mannurat ti itatabunona iti panagsasarak dagiti mannurat. Masapul nga ikalukagna no kasano a makaadal idinto nga awan mangisuro kenkuana kadagiti basic a namnamaenna.
Wen, a, ta no tinawen lattan a basic ti maileklektiur, di pay ket kasla awanen ti dinur-asan, dur-asan ti kurditan Samtoy? Isu a masapul met a tinawen nga agdur-as dagiti lektiur/mailektiur no kayat a maragpat ti panagdur-as ti lengguahe nga Ilokano.
Ken maysa, di talaga mapnek iti mailektiur iti naituding nga aldaw ti kombension ta mano laeng nga oras dayta nailatang a panaglektiur iti maysa a suheto? Ket no kitaen a naimbag, ti panagsurat ad-adalenda iti akademia iti no mano a semester. Ay, makunam a talaga a kurang ti it-itedda iti kombension no kasta.
Ngem saan lattan, kas panagkitak, panangadalko, a nagkurang ti GF iti akemna a mangmuli kadagiti agngayangay a mannurat. Dakkel unay nga addang ti panangirusuatna iti Pasnaan a pakamulian dagiti agdadamo a mannurat.
Iti Pasnaan, mapili dagiti fellow iti sarita, sarita a para ubbing, daniw, daniw a para ubbing, sarilaysay/salaysay, daniw a pangorona ken dadduma pay. Tunggal aggandat a maki-Pasnaan, adda piesa nga isubmitarna. No mapagasatan a mapili, maysa a maawagan iti naituyang nga aldaw. Ditoy a maworksiap ti indatagna a piesa kaduana dagiti sabsabali pay a napili. Rangrangkayen dagiti bangolan a mannurat dagiti sinurat. Maibaga, maitudo dagiti pagkapsutan ken pagpigsaan ti sinurat. Saan a mabalin ti narabaw ti kimmotna ditoy ta baka no agluasit, agugaog pay ketdi, no kastan a “malais” (iti panagkitana) ti sinuratna.
Makunak nga epektibo daytoy a gannuat ti GF kas pangsupusopna iti pagkurkuranganna kadagiti agdadamo tunggal kombension iti bulan ti Abril. Adun kadagiti fellow ti mabasbasa ita ti gapuananna iti Bannawag ken mangyal-alatdan kadagiti nadumaduma a pasalip. Aginnemen a tawen daytoy a proyekto ket no agtultuloy la ketdi, makuna nga addanto latta Ilokano a lumtuad a mangipateg iti nakayanakanna a lengguahe.
Itay kallabes a Dap-ayan wenno kombension, impakita manen dagiti mannurat kada mannurot ti di magatadan a panagiinniliwda. Naidasar dagiti nadumaduma a topiko iti lektiur kas koma no kasano ti agsurat iti sarita a para ubbing ken no kasano nga ilibro dagitoy a makaay-ayo kadakuada; no kasano ti agsurat iti komiks; photography ken dadduma pay.
Nayalnag pay dagiti walo a baro a libro a gameng manen iti agamang ti Literatura Ilokana. Daksanggasat laeng, ka-Sinursuran, ta saan a nakakamakam ‘diay bukodtayo a libro a nasaok idin ditoy kolumtayo gapu kadagiti di napakpakadaan a parikut iti panagimaldit. Nupay kasta, mangnamnamaak a rummuarto met laeng daytoy a libro.
Pagyamanak ketdi ta nairamanak kadagiti dua a rimmuar a libro (Tagnawa series ti daniw ni ayat ken sarita). Ket no kayatmo ti maaddaan iti kopia kadagitoy a libro, kontakennak laeng iti facebook, selpon wenno email (damagen laeng ken ni apo publisher ti TNM).
Naitampok met dagiti mannurat a nangyalat kadagiti nadumaduma a pasalip. Maysa a pasalip iti sarita (open category) iti ALVIYA, salip iti sarita a para agdadamo (AMMAFLA) ken salip iti daniw (open category) iti Saniata Prize. Ket napagasatantayo met a maikadua a gunggona iti ALVIYA idinto a maikatlo a gunggona ni ‘Tanud Danilo B. Antalan a kadua nga agsursurat ditoy TNM.
(Adda tuloyna)


text:
Monday, September 25, 2017
2nd DAY TI UNIT MEET 2017, NABALLIGI!
Cabugao, Ilocos Sur – Agarup naggigiddan dagiti nayeskediul a salip/Games dagiti Atleta iti uppat nga ili kadagiti sumaganad nga events: Basketball, Baseball, Table Tennis (B&G), Badminton (B&G), Taekwondo, Softball, Soccer, Volleyball (B&G), Sipa Takraw, Athletics, Arnis, Boxing, Chess, ken Gymnastics iti Day 2 ti Unit Athletic Sports Competition iti Setiembre 23, 2017iti Cabugao Athletic Oval.
Kabayatanna, naaramid ti Baseball Secondary Boys iti Cabugao Institute Ground, agtultuloy latta a naaramid ti Lawn Tennis ken Basketball Boys (Elementary) iti Covered Court ti Brgy. Bonifacio ken iti Multipurpose Pavement met ti nakaaramidan ti Lawn Tennis ti elementaria a benneg. Naaramid pay ti basketball girls & boys secondary iti Basketball Court ti Cabugao Central Park (CCP) kasta metten ti Table Tennis ken Gymnastics iti Cabugao Cultural and Sports Center iti Barangay Rizal.
Dadduma nga events ket naaramid iti pageskuelaan ti Cabugao South Central School a nagpaay a Team Quarters ti Sekundaria ken Elementaria iti uppat nga ili nga agsasalip.
Segun ken ni Mr. Ferdinand Asistin, District Sports Manager, nga inaramidda ti kabaelanda a nagmonitor iti pay-ayam, panangkita ti dadduma pay a kasapulan ken pakaseknan dagiti Atleta ken Bisita ken pannaki-koordinarda kadagiti nadumaduma nga event personnel ti DepED a natudingan a mangkita iti pagan-annayasan ti pay-ayam ken dagiti nakipartisipar/nagbuya ditoy.
Nakapundo latta met ti Ambulansia ti LGU-Cabugao a kadua ti mangimanmanehar dagiti nakadeploy a Nurses Aide iti nadumaduma a paset ti pagay-ayaman a mangaksion iti aniaman a makasapul iti tulong ti First Aid ken Medikal iti pakaseknan kadagiti agdama a pay-ayamda.
Agtultuloy met a nakitinnarabay dagiti kameng ti Kapolisan, Blue Boys, ken Barangay Tanod/BPATS iti pannakamantener ti urnos ti Trapiko ken iti panag-ruar-sumrek ti lugan ken tao a mapan iti asideg ti pagbuyaanda.
Kabayatanna, aktibo met a nakigamulo iti pay-ayam a mangrugi kadagiti kameng ti Screening Committee a buklen dagiti pannakabagi iti uppat nga ili kasta met dagiti kameng ti Clerk of Course/Recorder ken First Aide a buklen dagiti Unit 1 Nurses and Secondary School Nurses a nakadeploy iti game area.
Naregta met dagiti Announcer/Presentor iti School Stage a mangipakpakaammo iti pagdurdur-asan ti salip, panagsagana dagiti sumaruno nga agsalip nga ili ken dagiti nangatiw a Team kalpasanna, panawagan iti pakaseknan ti ay-ayam, Atleta agraman dagiti agbuybuya.
Buklen dagiti Officiating Officials ti Tournament Managers ken kakaduada iti benneg ti Elementaria ken High School iti tunggal event.
Manamnama nga iti nagmalem a pay-ayam iti Setiembre 24, 2017 ket maam-ammuanen dagiti agballigi a Team/Ili iti tunggal event kadaytoy a dinnayo ken dagiti mapili nga Atleta ken Coaches a makilaok iti masungad nga 2017 Ilocos Sur Division Sports Competition. # (Web In-Action)
Kabayatanna, naaramid ti Baseball Secondary Boys iti Cabugao Institute Ground, agtultuloy latta a naaramid ti Lawn Tennis ken Basketball Boys (Elementary) iti Covered Court ti Brgy. Bonifacio ken iti Multipurpose Pavement met ti nakaaramidan ti Lawn Tennis ti elementaria a benneg. Naaramid pay ti basketball girls & boys secondary iti Basketball Court ti Cabugao Central Park (CCP) kasta metten ti Table Tennis ken Gymnastics iti Cabugao Cultural and Sports Center iti Barangay Rizal.
Dadduma nga events ket naaramid iti pageskuelaan ti Cabugao South Central School a nagpaay a Team Quarters ti Sekundaria ken Elementaria iti uppat nga ili nga agsasalip.
Segun ken ni Mr. Ferdinand Asistin, District Sports Manager, nga inaramidda ti kabaelanda a nagmonitor iti pay-ayam, panangkita ti dadduma pay a kasapulan ken pakaseknan dagiti Atleta ken Bisita ken pannaki-koordinarda kadagiti nadumaduma nga event personnel ti DepED a natudingan a mangkita iti pagan-annayasan ti pay-ayam ken dagiti nakipartisipar/nagbuya ditoy.
Nakapundo latta met ti Ambulansia ti LGU-Cabugao a kadua ti mangimanmanehar dagiti nakadeploy a Nurses Aide iti nadumaduma a paset ti pagay-ayaman a mangaksion iti aniaman a makasapul iti tulong ti First Aid ken Medikal iti pakaseknan kadagiti agdama a pay-ayamda.
Agtultuloy met a nakitinnarabay dagiti kameng ti Kapolisan, Blue Boys, ken Barangay Tanod/BPATS iti pannakamantener ti urnos ti Trapiko ken iti panag-ruar-sumrek ti lugan ken tao a mapan iti asideg ti pagbuyaanda.
Kabayatanna, aktibo met a nakigamulo iti pay-ayam a mangrugi kadagiti kameng ti Screening Committee a buklen dagiti pannakabagi iti uppat nga ili kasta met dagiti kameng ti Clerk of Course/Recorder ken First Aide a buklen dagiti Unit 1 Nurses and Secondary School Nurses a nakadeploy iti game area.
Naregta met dagiti Announcer/Presentor iti School Stage a mangipakpakaammo iti pagdurdur-asan ti salip, panagsagana dagiti sumaruno nga agsalip nga ili ken dagiti nangatiw a Team kalpasanna, panawagan iti pakaseknan ti ay-ayam, Atleta agraman dagiti agbuybuya.
Buklen dagiti Officiating Officials ti Tournament Managers ken kakaduada iti benneg ti Elementaria ken High School iti tunggal event.
Manamnama nga iti nagmalem a pay-ayam iti Setiembre 24, 2017 ket maam-ammuanen dagiti agballigi a Team/Ili iti tunggal event kadaytoy a dinnayo ken dagiti mapili nga Atleta ken Coaches a makilaok iti masungad nga 2017 Ilocos Sur Division Sports Competition. # (Web In-Action)
Posted by Bayan ng Cabugao, Ilocos Sur at 10:02 AM
Subscribe to: Post Comments (Atom)


text:
Bantay Mariveles
Ti Bantay Mariveles ket malmalmeng a bulkan a mabirukan idiay probinsia ti Bataan iti Filipinas. Ti Bantay Mariveles ken ti kaaripingna a Bantay Natib ket buklen ti 80.9 a porsiento iti dagup a kalawa ti daga ti probinsia.[1] Ti bantay ken ti kaaripingna a kono ket naisanglad iti bangir ti siudad ti Manila iti ballasiw ti Luek Manila, a mangit-ited ti napintas a pakabuyaan ti ilelennek ti init a nakitkita manipud idiay Manila.
Dagiti linaon
Lokasion[urnosen | urnosen ti taudan]
Ti Bantay Mariveles ket naisanglad iti akin-abagatan a patingga ti Banbantay ti Zambales idiay Peninsula ti Bataan , laud ti Luek Manila. Ti probinsia ti Bataan ket tagikua ti Sentral a Luzon wenno Rehion III ti Filipinas.
Dagiti pisikal a langa[urnosen | urnosen ti taudan]
Ti Bantay Mariveles ket dakkel nga estratobulkan nga addaan ti 4-kilometro (2.5 mi) a kaldera iti pantok nga agayus iti amianan. Ti kangatuan a pantok, a tinawtawagan iti Mariveles, ket agtayag iti 1,388 metro (4,554 ft) asl. Ti Bantay Pantingan, Bataan, Tarak, ken Vintana ket dagiti sabali pay a pantok ti kompleks ti kaldera ti bulkan, nga addaan ti diametro ti baba iti 22 kilometro (14 mi).[2]
Ti Bantay Samat idiay akin-amianan a bakras ken ti Bantay Limay idiay akindaya a bakras, ket dagiti nangruna, dagiti ubbing pay ti kitana a parasitiko a kono ti bulkan.
Ti Bantay Mariveles ket termal pay laeng nga aktibo nga addaan kadagiti sumaganad a napudot nga ubbog ti mabirukan iti kaunegan ti kompleks: Ubbog Tiis, Ubbog Saysain, ken Ubbog Pucot.[2]
Dagiti panagbettak[urnosen | urnosen ti taudan]
Awan dagiti naipakasaritaan a panagbettak a nairehistro manipud ti kaldera ti Mariveles, nga iti kinaudi nga aktibidad nga inpakpakita babaen ti Radiokarbon a panangipetsa ket napasamak idi tengnga-Holoseno wenno agarup a 2050 BCE.[3]
Heolohia[urnosen | urnosen ti taudan]
Ti kabatbatuan a kita ket kaaduan iti biotita, hornblenda, ken andesita, nga addaan kadagiti dasita a panagayus ken dasitiko a tufo a kapada ti asideg a Bantay Natib.
Ti Bantay Mariveles ket adda iti Lineamento ti Lumaud a Bataan a bulkaniko a barikes ti Luzon, a mangiraman ti Bantay Pinatubo, ti lugar ti maikadua a kadakkelan a panagbettak iti naudi a maika-20 a siglo.[2]
Dagiti listaan[urnosen | urnosen ti taudan]
Ti Instituto ti Bulkanolohia ken Seismolohia ti Filipinas (PHIVOLCS), ti sanga ti gobierno ti Filipinas a mangipanggep ti bulkanolohia ti pagilian, ket ilistana ti Mariveles a kas mabalin nga aktibo a bulkan para iti edad ti kinaudi a panagbettakna ken dagiti aktibo a termal a langa.[2]
Panagsang-at iti Mariveles[urnosen | urnosen ti taudan]
Adda metten dagiti tallo a pantok nga ammo ti lokal a komunidad nga agkalkalay-at iti bantay: Pantok Tarak, Pantok Pantingan wenno Banayan, ken Pantok Mariveles. Dagiti sabali pay a pantok ket agur-urayda pay laeng a masukimat.
Ti Pantok Tarak ket nadayeg a papanan idiay Bantay Mariveles a ti pagrugian a puntosna ket mabirukan idiay Baranggay Alas-asin, Mariveles, Bataan.[4] Ti Pantok Pantingan (lokal a Tinawtawagan ti Pantok Banayan) ket mabalin a serrekan babaen ti Sitio Duhat, Saysain, Bagac, Bataan. Ti Pantok Mariveles ket mabalin a maserrekan babaen ti Sitio Parca, Mariveles, Bataan.
Kitaen pay[urnosen | urnosen ti taudan]
- Listaan dagiti aktibo a bulkan ti Filipinas
- Listaan dagiti mabalin nga aktibo a bulkan ti Filipinas
- Listaan dagiti di aktibo a bulkan ti Filipinas
- Singsing ti Apuy ti Pasipiko
Dagiti nagibasaran[urnosen | urnosen ti taudan]
- ^ Redpen (2008-01-24). "Banbantay ti Bataan=". MyBataan.com. Naala idi 2011-09-15.
- ^ a b c d "Mariveles". Website ti PHIVOLCS. Naala idi 2011-07-28.
- ^ "Panagbettak a Pakasaritaan ti Mariveles". Global a Programa ti Bulkanismo. Naala idi 2011-07-28.
- ^ "Tarak Ridge". Pinoy Mountaineer. Naala idi 2012-02-21.


text:
Maddela, Quirino
Ti Maddela ket maysa a primera klase nga ili iti probinsia ti Quirino iti Filipinas.
Dagiti baranggay[urnosen | urnosen ti taudan]
Ti ili ti Maddela ket nabingbingay a politikal iti 32 a barbaranggay.[2]
- Abbag
- Balligui
- Divisoria Sur (Bisangal)
- Buenavista
- Cabaruan
- Cabua-an
- Cofcaville
- Diduyon
- Dipintin
- Divisoria Norte
- Dumabato Norte
- Dumabato Sur
- Lusod
- Manglad
- Pedlisan
- Poblacion Norte
- San Bernabe
- San Dionisio I
- San Martin
- San Pedro
- San Salvador
- Santo Niño
- Santo Tomas
- Villa Gracia
- Villa Hermosa Sur
- Villa Hermosa Norte
- Ysmael
- Villa Agullana
- Poblacion Sur
- Villa Jose V Ylanan
- Jose Ancheta
- Santa Maria
Demograpia[urnosen | urnosen ti taudan]
Dagiti nagibasaran[urnosen | urnosen ti taudan]
- ^ "Dagiti Opisial a Resulta ti Panagbutos idi 2013 kadagiti Ili ken Siudad". Intramuros, Manila, Filipinas: Commission on Elections (COMELEC). Hulio 1, 2013. Naala idi Hulio 6, 2014.
- ^ a b "Probinsia ti Quirino". PSGC Interaktibo. Siudad ti Makati, Filipinas: Opisina ti Koordinasion ti Nailian nga Estadistika. Naala idi 30 Abril 2018.
- ^ a b Pakaammo ti Senso ti Filipinas idi 2015 (iti Ingles) naala idi Hunio 10, 2016
- ^ "Probinsia ti Quirino". Datos ti Populasion ti Ili. Dibision ti Panagsukisok ti LWUA. Naala idi 11 Hulio 2014.
Dagiti silpo ti ruar[urnosen | urnosen ti taudan]
- Pagalagadan a Kodigo ti Heograpia ti Filipinas (iti Ingles)
- Turay ti Estadistika ti Filipinas (iti Ingles)
- Dagiti datos ti populasion ti LWUA (iti Ingles)
- LGPMS (iti Ingles)
- COMELEC (iti Ingles)


text:
September 3, 2015
Elbolario, mabigbigda a propesional
Ikalikagum ti Department of Science and Technology (DOST) a maikkan iti sertipikasion tapno mabigbig dagiti traditional herbal healer wenno erbolario nga agbalin a propesional iti tay-akda.
Kas kinuna ni Jaime Montoya, executive director ti DOST Philippine Council for Health Research and Development, mangnamnama ti ahensia a maikkan iti akreditasion iti umay a tawen dagiti erbolario iti pannakitinnulong ti Department of Health-Philippine Institute of Traditional and Alternative Health Care.
Innayonna a makatulong kadagiti erbolario ti pannakabigbigda ken maikkan met ti DOST iti naan-anay nga ammo maipanggep iti herbal medicine.
Kinuna pay ni Montoya a sumagmamano kadagitoy nga erbolario ti addaan iti sientipiko a pagbasaran. Gapu met itoy, maluktan ti gundaway tapno maadal pay a nalaing ti wagasda nga agagas.
(Naipablaak iti Bannawag, Septiembre 14, 2015 a bilang.)
Kas kinuna ni Jaime Montoya, executive director ti DOST Philippine Council for Health Research and Development, mangnamnama ti ahensia a maikkan iti akreditasion iti umay a tawen dagiti erbolario iti pannakitinnulong ti Department of Health-Philippine Institute of Traditional and Alternative Health Care.
Innayonna a makatulong kadagiti erbolario ti pannakabigbigda ken maikkan met ti DOST iti naan-anay nga ammo maipanggep iti herbal medicine.
Kinuna pay ni Montoya a sumagmamano kadagitoy nga erbolario ti addaan iti sientipiko a pagbasaran. Gapu met itoy, maluktan ti gundaway tapno maadal pay a nalaing ti wagasda nga agagas.
(Naipablaak iti Bannawag, Septiembre 14, 2015 a bilang.)
Subscribe to: Post Comments (Atom)


text:
BURGOS, Ilocos Sur – Makalawas sakbay ti barangay elections, pimminget ti kapolisan ditoy iti kampaniada maikontra iti agraira nga armas.
Kas resulta, paltog ken granada ti nakumpiska dagiti nagtipon nga elemento ti ISCIDG nga indauluan ni Police Chief Inspector Modesto Carrera, PIB, ISPPSC ken HPG iti insayangkatda a panagsukisok iti balay ti maysa a retirado a kameng ti Philippine Army.
Nainaganan ti retirado a soldado a ni Benjamin Dasalla y Dolfu, 57, ken residente iti nadakamat a barangay ken mapapati a supporter ti agdama a barangay captain ti Cadacad.
Nakakumpiska dagiti polis iti pagtaengan ni Dasalla iti dua a rifle grenade nga addaan serial number R-768AVA0055-84 ken M76-RG-600-K91-03, maysa nga MKIV hand grenade, maysa nga smoke grenade, maysa nga awanan lisensia nga Armscor Cal. 45, magasin para cal. 45 pistol, 8 a live ammo para cal. 45, 6 nga M203 ammunitions, 3 cal. 50 ammunitions, ken pouch para M203 ammunitions.
Mapapati a nailibas ti suspek nga inyalis ti paltogna a cal. 5.56 Armalite nga isu ti maysa kadagiti nailanad iti search warrant iti balay ti barangay captain sakbay a nakasangpet dagiti nagsukisok.
Segun iti report, mapapati a kuinestionaran pay ti barangay captain ti autoridad dagiti search team idi inimbitaranda a mangsaksi iti pannakaiwayat ti panagsukisok.#


text:
Lumbatan, Lanao del Sur
Ti Lumbatan ket maysa a maika-4 a klase nga ili iti probinsia ti Lanao del Sur iti Filipinas.
Dagiti baranggay[urnosen | urnosen ti taudan]
Ti Lumbatan ket nabingbingay a politikal kadagiti 21 a barbaranggay.[2]
- Alog
- Basayungun
- Buad
- Budi
- Dago-ok
- Dalama
- Dalipuga
- Lalapung
- Lumbac
- Lumbac Bacayawan
- Lunay
- Macadar
- Madaya
- Minanga
- Pantar
- Picotaan
- Poblacion (Lumbatan)
- Tambac
- Bubong Macadar
- Penaring
- Ligue
Demograpia[urnosen | urnosen ti taudan]
Dagiti nagibasaran[urnosen | urnosen ti taudan]
- ^ "Dagiti Opisial a Resulta ti Panagbutos idi 2013 kadagiti Ili ken Siudad". Intramuros, Manila, Filipinas: Commission on Elections (COMELEC). Hulio 1, 2013. Naala idi Hulio 6, 2014.
- ^ a b "Probinsia ti Lanao del Sur". PSGC Interaktibo. Siudad ti Makati, Filipinas: Opisina ti Koordinasion ti Nailian nga Estadistika. Naala idi 26 Abril 2018.
- ^ a b Pakaammo ti Senso ti Filipinas idi 2015 (iti Ingles) naala idi Hunio 10, 2016
- ^ "Probinsia ti Lanao del Sur". Datos ti Populasion ti Ili. Dibision ti Panagsukisok ti LWUA. Naala idi 21 Oktubre 2014.
Dagiti silpo ti ruar[urnosen | urnosen ti taudan]
- Pagalagadan a Kodigo ti Heograpia ti Filipinas (iti Ingles)
- Turay ti Estadistika ti Filipinas (iti Ingles)
- Dagiti datos ti populasion ti LWUA (iti Ingles)
- LGPMS (iti Ingles)
- COMELEC (iti Ingles)


text:
TARIPNONG DAGITI AGTARTARAKEN TI BABOY. Kinadialogo dagiti hog raisers ti Ilocos Sur ni Gov. Chavit Singson mainaig iti agtultuloy a pannakaiserrek dagiti oversized a baboy iti probinsia. Maysa nga executive order ti imparuar ti gobernador a mangiparit a maiserrek iti Ilocos
Sur dagiti baboy nga agdagsen iti 100 kilos agpangato. (ladawan:Dante Tacata/Teksto:Mancielito S. Tacadena)
TARIPNONG DAGITI AGTARTARAKEN TI BABOY
TARIPNONG DAGITI AGTARTARAKEN TI BABOY. Kinadialogo dagiti hog raisers ti Ilocos Sur ni Gov. Chavit Singson mainaig iti agtultuloy a pannakaiserrek dagiti oversized a baboy iti probinsia. Maysa nga executive order ti imparuar ti gobernador a mangiparit a maiserrek iti Ilocos


text:
Nangrugi a nagaramid ni Mang Nimia ti miki idi 2006 nga inyallawat kenkuana ni ipagna a Beatriz Naval Corrales. Napadur-asna daytoy a negosio ket nairehistro iti Department of Trade and Industry (DTI) ken naikonektar iti Department of Science and Technology (DOST. Babaen ti tulong ni Director Grace Lapastora ti DTI-Region 1, naipromot ti lakona a miki ket sinuplayanna ti Duty Free Paranaque City kasta metten iti JTC Mall ken 2 Brothers iti agdama. Adda met puestona iti tiendaan (NISTC), ti Cabugao.
Idi Disiembre 14-20, 2011, napili ni Mang Nimia nga ag-eksibit ti lakona/produktona a miki ken ti handicraft (recycled) babaen ti RIC iti 9th Tawid ken Partuat, Ilocos Sur Tourism and Trade Fair a naangay iti Metrowalk Commercial Complex, Pasig City. Daytoy nga exhibit ket ingannuat ti Gobierno Probinsial nga idauluan da Gov. Luis “Chavit” Singson ken Vice Gov. DV Savellano. Napadaywan ni Mang Nimia a nangirepresentar ti ili a Cabugao iti “One town-One Product (OTOP) a nakanayonan ti panaglatak ti miki-lunggay.
Nupay ngumina ti arina, P25 pay laeng presio ti kada pakete ti miki-noodles (250 grms.) ken P90/kilo ti plain miki. Adda pay packaging ti miki noodles a para-exportna.
Dagiti kameng ti kaamaanna ti katulonganna iti negosiona a panagaramidan ti miki. Paratignay ni Mang Nimia ti padas ni ipagna, Mrs. Beatriz N. Corrales a gapu iti miki ket napagturposna ti uppat nga annakna iti kolehio. # (Web In-Action)


text:
Gabinete ti Filipinas
Ti Gabinete ti Filipinas Filipino: Gabinete ng Pilipinas, kadawyan a naibagbaga a kas ti Gabinete ket buklen dagiti daulao iti kadakkelan a paset ti ehekutibo a sanga ti nailian a gobierno ti Filipinas. Iti agdama, daytoy ket mangiraman kadagiti sekretario dagiti 19 nga ehekutibo a deparatemanto ken dagiti daulo ti nadumaduma a babassit nga ahensia ken dagiti opisina a subordinado iti Presidente ti Filipinas.
Dagiti sekretario ti Gabinete ket rebbengda ti mangibalakad iti Presidente kadagiti nadumaduma a pannakibiang iti estado a kas ti agrikultura, busbos, pinansia, edukasion, sosial a pagimbagan, nailian a depensa, dagiti ganganaet a pannakibiang, ken dadduma pay.
Dagitoy ket nainominado babaen ti Presidente ken maipresenta iti Komision dagiti Panangidutok, ti bagi iti Kongreso ti Filipinas a mangpasingked kadagit iamin a pannakaidutok babaen ti daulo ti estado, para iti konpirmasion wenno pannakapaay. No maaprobaran dagiti indutok babaen ti presidente, maisapatada iti opsina, makaawat iti titulo iti "Sekretario, " ken mangrugi iti annong dagiti rebbengda.


text:
Disiembre 10
Ti Disiembre 10 ti maika-344 nga aldaw ti tawen (maika-345 kadagiti bisiesto a tawen) iti kalendario a Gregoriano. Adda pay 21 nga al-aldaw ti nabati aginggana intono maungpot ti tawen.
Dagiti linaon
Paspasamak[urnosen | urnosen ti taudan]
Naipasngay[urnosen | urnosen ti taudan]
- 1886 – Victor McLaglen, Ingles nga aktor (pimmusay 1959)
- 1891 – Nelly Sachs, Aleman a mannurat, nagungunaan ti Premio Nobel iti Literatura (pimmusay 1970)
- 1953 – Ramon N. Guico, Filipino a politiko
Pimmusay[urnosen | urnosen ti taudan]
- 1896 – Alfred Nobel, Sueko nga imbentor ti dinamita ken nagpartuat iti Premio Nobel (naipasngay 1833)
- 1936 – Luigi Pirandello, Italiano a mannurat, nagungunaan ti Premio Nobel iti Literatura (naipasngay 1867)


text:
Pagsasao a Kapampangan
Ti Kapampangan ket maysa kadagiti 13 a kangrunaan a pagsasao iti Filipinas a maar-aramat kadagiti provincia ti Pampanga ken Tarlac. Maus-usar met iti sumagmamano a paset ti probinsia ti Nueva Ecija, ti Bulacan, ken Bataan.
Dagiti kaasitgan a kabagian a pagsasao ti Kapampangan ket dagiti pagsasao a Sambal ti probinsia ti Zambales ken Bolinao iti Bolinao, Pangasinan.
Dagiti nagibasaran[urnosen | urnosen ti taudan]
- ^ Kapampangan iti Ethnologue (Maika-18 nga ed., 2015)
- ^ Philippine Census, 2000. Table 11. Household Population by Ethnicity, Sex and Region: 2000
- ^ Hammarström, Harald; Forkel, Robert; Haspelmath, Martin, dagiti ed. (2017). "Pampanga". Glottolog 3.0. Jena, Alemania: Instituto para iti Ebolusionario nga Antropolohia ni Max Planck.


text:
CABUGAO, Ilocos Sur – Para iti programana iti salun-at, mangilatang ti gobierno munisipal iti P1 milion, segun iti ama ti ili ditoy.
Kinuna ni Mayor Diocaesar Suero a mailatangan ti municipal health office ditoy iti P500,000 manipud iti 20% development fund ken sabali pay a P500,000 manipud iti general fund a maaramat a paggatang kadagiti ag-agas para kadagiti residente ditoy.
Iti pannakipatpatang ni Suero iti media, nadakamatna a prioridadna ti salun-at dagiti kailianna isu a dakkel a gatad ti mailatang para iti pannakagatang dagiti agas.
Naammuan iti mayor a madama ti pannakaadal ti posible a pannakaklasipa dagiti pasiente a maserbian iti municipal health office ditoy.
No mapatuloy, mailako dagiti agas kadagiti maibilang a Class A ken B idinto a maikkan iti diskuento wenno libre dagiti agas kadagiti pasiente a maibilang iti Class C, D ken E.
Kinuna ti mayor a kitkitaenda ti pannakataginayon ti pondo a paggatang iti agas, isu a maurnong dagiti reseta tapno maammuan dagiti rummuar nga agas.#


text:
October 17, 2015
Ubbingda Pay Ngem Masursuruandan nga Agmula
UBBINGDA PAY NGEM MASURSURUANDAN NGA AGMULA. Dagiti ubbing nga agad-adal iti Puritac-Dalayap Elementary School, Pinili, Ilocos Norte iti panagsursuroda nga agmula iti natnateng iti ikub ti pagadalanda iti babaen ti programa a “Gulayan sa Paaralan” ti Departamento ti Edukasion. Babaen itoy, maipasagepsep kadagiti ubbing ti kinapateg ti panagmulmula a kas pamataudan iti pagbiag ken iti kinapateg ti panagsida iti natnateng tapno mataginayon ti kinasalun-at ti bagi. (Aileen R. Rambaud)
(Naipablaak iti Bannawag, Oktubre 26, 2015 a bilang.)
Subscribe to: Post Comments (Atom)


text:
STA. MARIA, Ilocos Sur – Naisayangkat ti maysa a dialogo iti nagbaetan ti mayor ditoy nga ili ken dagiti opisial ken kameng ti maysa a gunglo para iti pannakatarimaan ti nadadael a penned ti irigasion a pakaseknan ti tallo a barangay ditoy nga ili.
Naiwayat ti nasao a dialogo iti nagbaetan dagiti opisial ken kameng ti Burayok Irrigation Association ti Barangay Gusing, Baballasioan ken Penned babaen ti initiatibo ni Lorico Dacquel, presidente ti gunglo, ken ni Mayor Edgar Florendo ken sinaksian da Police Senior Supt. Reynante G. Partible, OIC provincial director; PSI Federico D. Calibuso, hepe ti polis ti Sta. Maria; ken dagiti sumagmamano a kameng ti media.
Kangrunaan a napagpapatangan iti dialogo dagiti alternatibo a maaramid para iti pannakasolbar ti problema ti padanum a pinataud iti pannakadadael ti penned ken iti madagdagus a restorasionna.#


text:
CANDON CITY – Nagballaag ti city agriculture office ditoy a posible a kumaro ti panagpatay dagiti taraken nga ikan ditoy siudad.
Naireport itay nabiit iti nasao nga opisina ti panagpatay ti sumagmamano a pupok a malaga a matartaraken iti karayan iti Barangay Paypayad ditoy.
Inlawlawag ni Elmor Leano, city agriculturist, a ti panagbaliw ti panawen ti maysa kadagiti makagapu iti panagpatay dagiti pupok a malaga iti nasao a barangay.
“Ti pumudpudoten a tiempo, nakisang nga oksiheno nga angsen dagiti lames ken ti panagapgad ti danum gapu iti ikikidddit ti tamnay-karayan dagiti kangrunaan a rason no apay a nagpatay dagiti taraken a malaga,” kinuna ni Leano.
Kinuna nga agpudot ti panawen manipud iti Enero agingga iti Mayo ket agpatay dagiti lames ta dida kabaelan ti panagbaliw ti tiempo.
Kinunana pay a mabalin a kadagiti masungad nga aldaw, saan laeng a dagiti malaga ti posible nga agpatay nangruna ket pumudpudot ken umap-apgad ti danum kadagiti karayan a yan dagiti payaw ken pupokan.
“Ti panagapiten kadagiti mabalinen nga ilako nga ikan ti kapintasan nga aramiden dagiti agtartaraken tapno saan a mairaman dagitoy a matay,” kinuna ni Leano.#


text:
Panagibaratilio iti Maladaga
MANILA, Philippines — The Department of Social Welfare and Development (DSWD) on Wednesday condemned the reported sale of babies found in the house of a former town mayor in Rizal province, outside Manila. Inquirer, Dec. 18, 2008
Damag daytoy a kapitulo ti nakain-inaka
sarita a naggibus baratilio dagiti maladaga:
idi kas ita, sika ken ti sabali nga ubing
mailako a matawaran napintas a talugading
Talugading a siklo dagiti inosente a garikgik
ken pannakaguped panagdawat iti sanaltek
panagkari kadagiti pattapatta iti pudno kontra ti ulbod
pananglaga kadagiti pateg ken sayaat, ay agpasugnod,
ibaratilio met ti ili dagiti un-unnoy ti kabsat
a naisangrat kadagiti ubbing nga awanan gasat
awanan gasat, isuda a linglingay koma
kadagiti wingwingiwing iti maladaga
dagiti mangpasangbay iti sariugma a linnaing:
anak para kadagiti lupes nga awanan bain
iti sabali nga ili, kaniak ti panagkin-od
kenka iti panagtagibi a panagpasugnod
a panagpasugnod iti pannagibi
ti trahedia ti mabakante a dagidagi
a, ta, ngamin iti daytoy a kapay-an
uray ti kadkadua ket aramidendan
a pagkamatan a mangispal sanaang
pagpuonan a pangrugian kibaltang
iti panagtagilako iti apros a kilabban
kadagiti isem a bangbangir iti dalikan
pannakapnek a kas iti awis ti lunglungan
ti sagubanit ti utek a mabisin laaw
ti an-anayen ti lilidduokan a mawaw
lak-amen ti timek nga agpaparaw
nanamen lasag nga agam-amangaw.
Agam-amangaw ta kastoy ngarud saritaan
iti daytoy nga ili a ti panaguttong panggedan
kukuakon ti ribo a panagkin-od iti balitang
agapura nga agaramid iti ubing iti saklang
tapno adut' mailako a masanting nga ubing
kukuan ti merkader ti panagtagibi aleng-aleng
daytoy baro a testamento, ruk-at lusngi ti lalaki
daytoy daan a testamento, wayawaya ti babai.
Wayawaya ti babai a ruk-at lusngi
daytoy a tulagan dagiti malalaki
ta siak a mismo ti kin-od ili a pakpakawan
ket sika a mismo ti lupes a kaikarian.
Kaikarian dinto agadu a pangganakan
Kukua ti ili, kas amin a lupes a saritaan
dinto kaano man mangrikna iti pus-ong
dinto daytoy agpanaas nga agmauyong.
Agmauyong ti Jalajala iti panagibaratilio:
maladaga ti kasukat ti de-papel a sangaribo
sandi ti madagullit a panaguttog ti lateg a melmel
makisinniping iti magatadan a latilati a nikel.
Latilati a nikel ti adda iti likod ti damag
kastoy ti mensahe ti agdadata a maag
Agpeggad dagiti Jesus, Jose, ken Maria
Ub-ubbing nga iti nagan ket presiot' maysa
Maimaro kas iti naganus unay a barukong:
panagpagungga dagitoy ti ili a barrairong.
A Solver Agcaoili
Hon, HI/Dec 17/08
No comments:
Subscribe to: Post Comments (Atom)


text:
Banko ti Lubong
Ti Banko ti Lubong ket maysa a sangalubongan a patakder ti pinasia a mangited kadagiti pautang[1] kadagiti agrangrang-ay a pagilian para kadagiti puonan a programa.
Ti opisial a gandat ti Banko ti Lubong ket ti panagpabassit ti kinpanglaw. Segun kadagiti Artikulo a Pagtunosan ti Banko ti Lubong (a kas napasayaat a naikeddeng idi 16 Pebrero1989), amin dagiti keddengna ket nasken a maibagnos babaen ti maysa a panangitalek a panangiyaddang ti ganganaet a puonan, sangalubongan a panagtagilako, ken mangpalaka ti panangipaay ti puonan.[2]
Ti Banko ti Lubong ket maigiddiat manipud iti Grupo ti Banko ti Lubong, gaputa ti Banko ti Lubong ket buklen dagiti dua a patakder: ti Sangalubongan a banko para iti Panagbangon manen ken Panagrang-ay (IBRD) ken ti Gunglo ti Sangalubongan a Panagrang-ay (IDA), a ti Grupo ti Banko ti Lubong ket mangiraman kadagitoy dua ken dagiti tallo pay:[3] Sangalubongan a Pagtitinnulongan ti Pinansia (IFC), Ahensia ti Multilateral Garansia ti Panagipaay ti Puonan (MIGA), ken ti Sangalubongan a Sentro para iti Panangikeddeng kadagiti Suppiat ti Panagipaay ti Puonan (ICSID).
Dagiti nagibasaran[urnosen | urnosen ti taudan]
- ^ "Maipanggep Kadami". Banko ti Lubong. 14 Oktubre 2008. Naala idi 9 Nobiembre 2008.
- ^ "Maipanggep Kadakami". Banko ti Lubong. 29 Hunio 2011. Naala idi 14 Agosto 2011.
- ^ "Maipanggep ti Banko ti Lubong(FAQs)". Banko ti Lubong. Abril 2011. Naala idi 14 Agosto 2011.
Dagiti nota[urnosen | urnosen ti taudan]
Dagiti silpo ti ruar[urnosen | urnosen ti taudan]
- Midia a mainaig iti Banko ti Lubong iti Wikimedia Commons
- Opisial a website
- Umuna a panid ti IBRD
- Umuna a panid ti IDA


text:
Sulisog. Kadagiti naglabas a saritatayo, intay imparang ti maysa a kita ti sulisog babaen ti lasag. Ita, adtoy ti sabali pay a kita ti sulisog a manmanon wenno mabilbilangen a maitebbag. No lumba koma iti tinnarayan, adayon ti nangitarayan daytoy a kita ti sulisog. Nupay kasta, saan pay a makuna a rumimbawen ta adda pay laeng dagiti mulinaw a puso a mangibaybayog ti kinalinteg ket agtultuloy ti pannakidangadangda agsipud ta pagaammoda nga isuda ti agballigida iti kamaudiananna. Ta agnanayonto latta nga agballigi ti kinalinteg.
Iti agdama, gagangayen a mapaspasamak ti graft and corruption kadagiti amin nga opisina ti gobierno. Kas iti red tape. Nupay adda met linteg nga anti-red tape a naipasa idi 2007 wenno ti Republic Act No. 9485, kasla met kalukneng ti cotton candy ti pannakaipakatna. Isu a napanunot ni party list representative Bernadette Herrera Dy nga ingato iti P1,000,000 manipud iti P100,000 ti multa ti asino man a matiliw nga agsalungasing iti red tape. Naipila daytoy kas House Bill No. 3905.
Adtoy ngarud nga inkam iparang kadakayo ti maysa pay a makapikapik a pakasaritaan mainaig iti nasao a tema.
Iti uneg ti opisinada, napasnek ni Victor a mangpalpalabas kadagiti papeles iti lamisaanna idi nagkiriring ti telepono.
“Hello, good afternoon…”
“Victor, ni Mr. Ang daytoy…”
“Apay nga immawagkayo, Mr. Ang?”
“Nalipatam kadin ti ibagbagak kenka, Victor?”
“Ti maipapan ti kontrata, Mr. Ang?”
“Korek..!”
“Nalpasen ti pangngeddengko, Mr. Ang.”
“Dumngegka a nalaing, Victor. No siak ti pangitedam iti kontrata, ikkanka iti kinse porsiento. Madika pay?”
“Ha? K-kinse p-porsiento?”
“Wen. Di kad aggatad ti minillion ti proyekto? Pues, dakkel ngarud a gatad ti umay kenka.”
“Diak maaramid, dayta, Mr. Ang. Naiwaragawagen ti bidding ti nasao a proyekto.”
“Uray pay. Sika ti pangulo ti Supply and Property Management. Patiek a kabaelam a lutuen ti bidding. Lutong makaw, ha-ha-ha!”
“Mr. Ang, dinak koma sulisogen, pangaasim.”
“Okey, okey, Victor, tapno awan met ti makunam kaniak, maysa a million ti itedko kenka. Ibagam laeng no ania ti bank account a pangideposituanmi, ta ita met laeng, itedmin ti bagim!”
Saan nga inted ni Victor ti bank accountna. Ngem mariribukan a nagawid. Dakkel dayta a kantidad a mangburburibor kenkuana. Nadlaw ni Delia nga asawana ti saanna a panagtimtimek.
“Adda parikutmo? Ibagam a, ta pagtinnulonganta a solbaren.”
“A-awan, awan, Delia…”
“Kabisadokon ti ugalim, Victor. No kasta a dika matimtimek, adda la ketdi dakkel a mangburburibor kenka. Sawem koma kaniak ta pagtinnulonganta. Iti rigat ken nam-ay, saan kadi nga agtinnulongta, lakay?”
“Adda mangsulsulisog kaniak….”
“Babai kadi?”
“Saan. Maysa a pabor para iti maysa a kompania. No pangabakek iti bidding ti kompania, ikkandak iti maysa a milion a pisos.”
Mariribukan ngarud dagiti agassawa a Victor ken Delia. Dakkel a gatad dayta maisaburno kadakuada a mainayon iti urnongda iti banko. Didanton marigatan nga agassawa a mangpaadal kadagiti annakda. Ngem rumbeng kadi nga isukatda wenno ilakoda ti prinsipioda iti biag?
Kinasarita ni Delia ni mamana.
“Maysa a million? Dakkelen a gatad dayta. Ngem dakkel met ti kaipapananna dayta, Delia, anak.”
“Ania ti kayatyo a sawen, mama?”
“Pinadakkeldakayo iti naimbag a sursuro. Pinadakkelkayo nga agbiag iti nasayaat a sursuro ken kababalin ken iti kinalinteg. Ammok a kasta met ti katatao ni Victor.”
“Mama, dayta ti yamanek unay kadakayo.”
“Pagtalinaedenyo ti kinataoyo iti imatang ti Namarsua. Saanyo a gamden dagiti banag a saanyo a pakairanudan iti panungpalan.”
(Adda tuloyna)


text:
SAN JUAN, Ilocos Sur – Pito nga akusado a tattao ti inaresto dagiti polis sadiay Barangay Cabanglutan, ditoy nga ili idi malem ti Nobiembre 10.
Mismo a ni OIC Police Inspector Benjamin Raquedan ti nangidaulo kadagiti polisna a nangaresto kada Jaime Frando y Padua, 34, naasawaan; Ruben Tugas y Altura, 41, naasawaan; Ruben Ramos y Altarejos, 45, naasawaan; Felmar Villaluz y Agulay, 35, married; Jomar Faraon y Villaluz, 27, married, Freddie Tugas Y Agoda, 47, baro ken Pepito T. Tabako, 48, naasawaan; residente amin iti nadakamat a lugar.
Akusadoda amin iti grave coercion, naaresto dagiti pito babaen ti bileg ti warrant of arrest nga inyisio ni Judge Mario S,. Domingo ti 1st MCTC, Magsingal-San Juan.
Nairekomenda dagiti akusado nga agpiansa iti sag-tunggal P12,000.00.
Iti pannakaisurat daytoy, adda dagiti akusado iti kustodia ti San Juan police Station para iti umisu a disposision.#


text:
Thursday, June 4, 2015
SPECIAL MEETING TI SENIOR CITIZEN, NAARAMID ITI HUNIO 3
Cabugao, Ilocos Sur – Nagmiting dagiti Opisiales ken Kameng ti Cabugao Federated Senior Citizens idi Hunio 3, 2015 ket naaramid ti mitingda iti Senior Citizens’ Center, Brgy. Rizal, Cabugao, Ilocos Sur.
Impakaammo ni Mr. Bonifacio Somera, Presidente a nagatendar met da Mr. Remigio Sunico, OSCA Head iti nasao a miting ken ni Mrs. Lucila S. Somera, pannakabagi ti LGU-Cabugao kadagiti nataengan.
Innayon ni Mr. Somera a trinatar-da dagiti isyu ken pakaseknan iti hanay-da ken iti panangpapintasda ti koleksion iti Saranay-da, updating dagiti kameng ti Senior Citizens iti kada barangay, ken monthly accomplishment report ti Pederasion. # (Web In-Action)
Impakaammo ni Mr. Bonifacio Somera, Presidente a nagatendar met da Mr. Remigio Sunico, OSCA Head iti nasao a miting ken ni Mrs. Lucila S. Somera, pannakabagi ti LGU-Cabugao kadagiti nataengan.
Innayon ni Mr. Somera a trinatar-da dagiti isyu ken pakaseknan iti hanay-da ken iti panangpapintasda ti koleksion iti Saranay-da, updating dagiti kameng ti Senior Citizens iti kada barangay, ken monthly accomplishment report ti Pederasion. # (Web In-Action)
Posted by Bayan ng Cabugao, Ilocos Sur at 11:59 AM
Subscribe to: Post Comments (Atom)


text:
CANDON CITY. – Pinang-or ti maysa a lalaki ti ulo ti maysa a guest relation officer (GRO) gapu ta dakes ti nagawatanna ti panagkakatawa dagitoy.
Segun iti report, agaangaw da Susan Boyser, 33, GRO iti RM Grandestelle, residente iti Barangay Paras ken maysa met laeng a padana a GRO idi sabali ti nagawatan ti maysa a lalaki a nainaganan laeng iti Bobot ket nakisinnubang daytoy sana impang-or ti putan ti tako ti biliar a nakasugatan iti ulo ni Boyser.
Naitaray ti biktima iti Candon City Hospital ditoy.
Mapapati a nabartek ti suspetsa.#


text:
VIGAN CITY – Uppat a tattao ti inaresto dagiti polis kalpasan a nagpositibo ti insayangkatda a nagsina a search operations kadagiti pagtaengan dagitoy idi Pebrero 25 ken 26 kas paset ti naing-inget a kampania ti kapolisan maikontra iti maiparparit a droga iti probinsia.
Iti Vigan City, dua a pagtaengan ti sinukisok dagiti dagiti nagtitipon nga elemento ti PDEA ISSET 1 nga indauluan ni Agent Damel Bacate, Vigan City police station nga indauluan ni Police Supt. Maximo Taclas, Ilocos Sur, PAIDSOTG nga indauluan ni Chief Inspector Sosimo Racho ken Ilocos Sur HPG nga indauluan ni Inspector Joseph Yatco babaen ti bileg ti search warrant nga inyisio ni Judge Francisco Ante, Jr. ti MTCC, Vigan City.
Inaresto dagiti polis da April Tuazon Azada, 21, awanan asawa, ken residente iti Barangay Rugsuanan, Vigan City, ken ni Edmar Fetalvero y Tejano, aka Ambo, 34, naasawaan ken residente iti Barangay Capangpangan, Vigan City kalpasan a nakakumpiskada kadagiti masuspetsa a maiparparit a droga, paltog ken nadumaduma a balbala iti pagtaengan dagitoy.
Nakumpiska bayat ti panagsukisok iti balay ni Tuazon ti maysa nga stainless a cal .38, Dan Wesson Arms nga addaan iti Serial No. 38B002247; maysa nga stainless a Magnum 22, Black Widow; 7 a bala ti cal .38; 2 a bala ti Magnum 22; maysa a bala ti cal .22; maysa a heat sealed transparent plastic sachet a naglaon iti mapapati a droga; ken maysa nga stainless a getteng.
Nakakumpiska met dagiti polis iti balay ni Fetalvero iti walo a bala para iti Cal .38; 6 a bala para iti Cal .45; 2 bala para iti Cal 9mm; ken maysa a bala para iti gauge 12; maysa a plastic sachet a nagkarga iti nalabaga a likido; maysa a dakkel a transparent heat sealed plastic sachet a nagkarga iti mapapati a shabu; 5 a babassit a plastic sachet a nagkarga iti mapapati a shabu; 2 nga improvised glass tooter; 3 scissors; 4 lighters; 3 aluminum foil nga addaan iti mapapati a shabu residue; maysa a plastic container a naglaon iti 39 nga awan naggianda a plastic sachets; maysa nga improvised lighter igniter; maysa a rolio ti aluminum foil; 2 nga improvised a plastic tooter; ken maysa a butane set.
Karaman a naaresto ti maysa a Linberg Salvador Palencia, 29, awanan asawa, ken residente iti Barangay 4, San Nicolas, Ilocos Norte a nasalamaan dagiti polis iti uneg ti balay ni Fetalvero.
Sinaksian a mismo dagiti barangay officials, lokal a media ken pannakabagi ti Department of Justice ti panagsukisok dagiti polis iti balay da Tuazon ken Fetalvero.
Naipan dagiti suspek agraman dagiti nakumpiska iti pagtaenganda iti Vigan City police station para iti umisu a disposision.
Kabayatanna, sabali pay a balay ti sinukisok dagiti polis sadiay Barangay Mira, Bantay, Ilocos Sur a nagresulta iti pannakakumpiskada iti paltog ken nadumaduma a balbala idi malem ti Pebrero 26.
Nakakumpiska dagiti nagtitipon nga elemento ti kapolisan manipud iti Provincial Intelligence Branch, Ilocos Sur PPO nga indauluan ni PCI Randolph Baniaga Beniat, ISPPSC, ken Bantay police station nga impanguluan ni COP PSI Andrew Rabang, babaen ti direkta a superbision ni Senior Supt. Nestor Eswagen Felix, OIC, iti balay ni Mario Molina y Palacpac, 55, naasawaan, ken residente iti Barangay Mira, Bantay, iti maysa a Cal. 45 MK IV Series of 90 nga addaan SN 792614, maysa a green pouch a marka “Givenchy” a naglaon iti 5 rounds ti balbala para iti cal. 45, ken maysa nga ammunition box a naglaon iti 13 a kapsula para iti cal. 45.
Segun iti report, sakbay ti implementasion ti search warrant, mapapati a nagresistir da Molina ken ti anakna a ni Michael ket induronda ken ginuyod da Chief Inspector Benia ken Chief Inspector Rabang a nakadunoran ti siko ti naud-udi.
Bayat ti pannakaisurat daytoy, maisagsaganan ti pannakaipila iti maikanatad a kaso maikontra ken ni Molina.#


text:
SAN FERNANDO CITY -Tapno saan a maudi ti Rehion Uno iti benneg ti Information and Communication Technology kadagiti dadduma a rehion iti pagilian, inangay ti Regional Development Council nga idauluan ni Director Elsa Chan ti maysa nga Strategic Planning Workshop idi Setiembre 17-18 sadiay La Union tapno maaramid ti ICT Plan ti Rehion para iti 2012-2016.
Bayat ti dua nga aldaw a panagplano, napagkaykaysa dagiti nadumaduma a proyekto dagiti LGUs, national government agencies, investors ken dagiti adda iti pribado a sektor tapno dumanonda iti maysa a sirmata nga agbalin a bayabayda tapno maital-o ti ICT iti rehion.
Kinuna ni Chan a karaman kadagiti naplano ti automation ti amin nga opisina ti gobierno, panagbalin a digitally empowered dagiti negosio ken komunidad, Green ICT, pannakaipasdek ti adu nga Information infrastructure, pannakapataud ti de-kalidad nga ICT personnel, pannakapaadu ti trabaho iti benneg ti ICT ken pannakapaadda ti napaspas ngem nalaka a koneksion iti internet iti amin a barangay.
Kinuna ni Chan a babaen daytoy, agbalin ti Rehion Uno a digitally empowered region with highly-skilled human resource that advocates and implements green technology and a citizen-centered government that practices efficiency, accountability and transparency through ICT. (Mancielito S. Tacadena)


text:
VIGAN CITY – Dua ti anggulo a kitkitaen ti kapolisan mainaig iti pannakapapatay ti maysa a sentensiador iti galiera idi malem ti Oktubre 11 .
Kinuna ni Vigan City Chief of Police Supt. Jugith del Prado a kitkitaenda no adda pakainaigan ti pagsapulan ni Joseph Farpali y Soberano, 47, naasawaan, residente iti Barangay VI, iti pannakapapatayna.
Maysa a kristo wenno sentensiador dagiti maipallot a manok iti galiera ni Farpali.
“Amangan no adda napagurana iti panagsentensiadorna iti galiera,” kinuna ni del Prado.
Kasta met a kitkitaen pay dagiti inbestigador no adda koneksion ti kallabes a kaso ti biktima iti krimen. Naibalud ni Farpali gapu iti panangpaltogna iti manongna. Karuruar ni Farpali iti pagbaludan idi Marso daytoy a tawen.
Ngem kinuna ni Esperanza, asawa ti biktima, a nasayaat metten ti panaglangen ti asawana ken ti kabsatna ken awan ti ammona a manggurgura wenno nakariri ti asawana.
Innayonna nga insardeng metten ni lakayna ti agaramat iti shabu ket sangkaballakadna dagiti annakna a saanda a tultuladen.
Nupay kasta, nadakamat ni Esperanza nga adda dagiti tiempo a seknan ti “memory gap” ti asawana a mapapati nga epekto iti panagusarna iti droga iti napalabas.
Napapatay ni Farpali iti nagsulian ti Liberation Boulevard ken Crisologo Street, Barangay VI, ditoy siudad idi agarup 1:00 ti malem ti Oktubre 11.
Kas nairekord iti CCTV a naipasdek iti dayta a lugar, inabay dagiti suspek a naglugan iti XRM a motorsiklo ti Honda Wave R a nakisakayan ni Farpali a minaneho ni Faustino Fuller y Frando, 48, naasawaan, ken residente iti Barangay Cabaroan, Vigan City sa pinaputokan ti suspek a nagsakay iti likud iti namindua a daras ti biktima
Nagderetso ti lugan dagiti suspek idinto a naikras ti motorsiklo iti asideg ti sumungsungad a di nabigbig a babai a mapapati a maysa a turista.
Dead on the spot ni Farpali gapu iti sugatna iti ulona, segun iti doktor a nangtaming kenkuana kalpasan ti pammaltog.
Ngem kinuna ni del Prado nga iti footage ti CCTV, nakatallikud dagiti suspek a nakaaruat iti helmet ken awan ti plaka ti luganda isu a dida pay nabigbig.
Kasta met a saan pay a nagparang ti babai a saksi iti krimen.
“Mabalin a nakigtot iti napasamak ta two to three meters laeng ti kaadayona iti nakatumbaan ti motorsiklo (a nagluganan ti biktima,” kinuna ni del Prado.
Nupay kasta, babaen met laeng ti nasao a footage, naitudo dagiti inbestigador ti eksakto nga oras a pannakapapatay ni Farpali.
Nakarekobre dagiti inbestigador iti dua a kapsula a mapapati a nagtaud iti cal. 45 iti nakapasamakan ti krimen.
Nupay nangiwayat dagiti polis iti hot pursuit operation ken pinakdaaranda dagiti kaparangetda a police stations para iti panangipasdekda iti dragnet kadagiti posible a rummuaran dagiti suspek ngem nakalusot dagitoy.#


text:
SANTA, Ilocos Sur – Dati a susik a pinabara ti arak ti nakaigapu iti daytoy pammagsol a napasamak iti Barangay Magsaysay District idi sardam ti Enero 6.
Nainaganan ti biktima a ni Rommel Suyat y Ciubal, 32, naasawaan, ken ti suspek a ni Primitivo Molina, Jr. y Lozano, 42, naasawaan, ken agpada a residente iti nadakamat a barangay.
Sakbay ti insidente, naggiinom da Suyat ken Molina iti balay ti naud-udi ket idi nabarteken ti biktima, kinaritna ti suspek maigapu iti dati a susikda.
Nangala ni Molina iti imuko sana binagsol ti kayongna.
Boluntario a simmuko ti suspek iti polis. Narekobre ti naaramat nga imuko ket adda daytoyen iti kustodia ti polis.#


text:
STA. MARIA, Ilocos Sur – Nupay negatibo ti resulta ti search operation ti kapolisan iti maysa a balay, nakakumpiskada iti armas ken balbala iti sabali a balay a nangiwayatanda iti panagsukisok idi agsapa ti Septiembre 25.
Babaen ti bileg ti Search Warrant Nos. 21 ken 22, seriesn of 2015 nga inyisio ni Judge Marita B. Balloguing ti Regional Trial Court, Branch 20, Vigan City, a napetsaan iti Septiembre 24, 2015, naggiddan a sinukisok dagiti police elements a pakaibilangan ti Sta. Maria police station, Highways Patrol Group, Maritime Group ken CIDG Ilocos Sur Team ti balay ni Herbert Dandin y Ilacad a masarakan iti Barangay Poblacion Sur, Sta. Maria ken ti balay ni Samuel Dagdagan y Bajet a masarakan iti Barangay Poblacion Norte, Sta. Maria.
Negatibo ti resulta ti panagsukisok iti balay ni Dandin ngem nagpositibo ti search operation iti balay ni Dagdagan.
Nakakumpiska dagiti polis iti balay ni Dagdagan iti maysa a Colt AR M16 baby armalite rifle nga addaan Serial No. RP17488877; 3 long magazine assembly para armalite rifle; 8 short magazine assembly para armalite rifle; 12 naiputok a cartridge cases para Cal. 45; maysa a bandolier; ken twenty 21 bala para Cal 5.56.
Awan ni Dagdagan idi masukisok ti balayna ngem sinaksian dagiti barangay officials.
Naipan dagiti nakumpiska nga items iti CIDG Ilocos Sur Team Office, Bulag, Bantay, Ilocos Sur.
Iti pannakaisurat daytoy, maisagsagana ti kaso a panaglabsing iti RA 10591 maikontra ken ni Dagdagan.#


text:
Kanton ti Glarus
Ti Kanton ti Glarus (Panangibalikas nga Aleman: [ˈɡlarʊs] ( denggen)) ket maysa a kanton idiay daya a tengna ti Suisa. Ti kapitoliona ket ti Glarus. Dagiti agtaeng ket mangisasao kadagiti nadumaduma a kita ti Alemaniko nga Aleman. Kaaduan kadagiti agtaeng (81%) ket mangilasin kaniada a kas Kristiano, agarup a nalaing a maigiddiat a nagbaetan dagiti Protestante ken Katoliko.
Dagiti nagibasaran[urnosen | urnosen ti taudan]
- ^ Arealstatistik Standard - Kantonsdaten nach 4 Hauptbereichen
- ^ Swiss Federal Statistical Office - STAT-TAB, online database – Ständige und nichtständige Wohnbevölkerung nach institutionellen Gliederungen, Geburtsort und Staatsangehörigkeit (iti Aleman) naala idi 30 Agosto 2016
Dagiti silpo ti ruar[urnosen | urnosen ti taudan]
Midia a mainaig iti Kanton ti Glarus iti Wikimedia Commons


text:
Ditoy pagilian, nadumaduma dagiti nabuangay a partido a nairanta a mangibayog iti kandidatura ti maysa a politiko nga adda ambisionna nga agpapili iti nangato a pagannongan iti gobierno.
Iti daytoy a May 2010 elections, namirit dagiti partido a nakaikappengan dagiti kandidato. No adu ti partido, adu dagiti kandidato. Kayatna a sawen, adu ti pagpilian dagiti umili a mangidaulo kadakuada. Pammaneknek a ditoy a pagilian, napigsa ti pondasion ti nademokrasiaan a panagpipili.
Ngem ekspektarentayo ti panagbaliw ti partido dagiti kandidato, kas iti panagsukatda iti bado no kasdiay a daanen wenno saandan a maaramat pay.
Itay nabiit, nangrugin ti panagballasiw dagiti lokal a kandidato iti sabali a partido. Napasamaken kadagiti napalpalabas a panagpipili ket mapaspasamak manen iti agdama. Namnamaentayo ti ad-adu pay a panagballasiw dagiti lokal a kandidato iti sabali a partido sakbay ti eleksion. Nagbalinen daytoy a nalaad a paset ti politika ditoy pagilian.
Adu ti awag dagiti kastoy a politiko. Balimbing, kuna dagiti Tagalog. Kas iti balimbing, adu ti balidbidna. Maawaganda pay iti ragadi. Kas iti ragadi, kumpet ti tadem aniaman ti aramidem. Mayarigda pay iti kulibangbang nga agakar-akar. No sadino ti yan ti nabanglo a sabong iti hardin, dita ti pakasarakam kadakuada.Wenno mabirngasanda iti bangkero. Ngamin, nasursurok ngem maysa ti paglugananda a bumangir iti karayan. Kabaliero, kuna met dagiti miron kadagiti kastoy a politiko. Saanda a mapnek iti maysa a pagkabalioan.
Maymaysa ti kayat a sawen daytoy. Ditoy pagilian, awan ti nairut wenno nalagda a lubid a mangpatapat kadagiti politiko nga agintek wenno agtalinaed iti ikub ti partido a nakaikappenganda.
Iti nalawlawag a pannarita, kaarig dagiti politiko ditoy pagilian iti chameleon, nalaka nga agbaliw ti marisda depende iti situasion ti politika.
Dimo maikabit kadagiti politiko ditoy pagilian ti balikas a “loyalidad”. Iti bokabolario dagiti politiko, aggibus ti loyalidadda iti partido a nakaikappenganda no maipasungalngal ti bukodda a pagimbagan ken interes. Adda ti loyalidadda iti partido a makaited kadakuada iti makinaria ken pondo tapno dakdakkel ti tiansada a mangabak iti eleksion. No makitada a dakdakkel ti pagimbagan a maiburay ti sabali a kandidato iti sabali a partido para iti bukodda a survival iti politika, saanda nga agpangadua a mangtallikud iti partidoda ket kaarigda iti agkatkatay a kuton nga aggaarimutong iti sarusar a nakaikabilan ti tagapulot a pagpiestaanda.
Iti napalabas, nakitatayo ti pagduaduaan a loyalidad dagiti lokal a kandidato iti bukodda a partido. Saantayo a mababalaw ida ta masapul nga agtignay ken ipamuspusanda ti pannakaispal da no makitada a malneben wenno maarinebneben ti bapor a naglugananda.
Ngem mapagduaduaan ti kastoy a politiko: no kabaelanna a panawan ti partido a nakaikappenganna iti tiempo ti krisis, dinto la ketdi agpangadua a mangtallikud kadagiti umili no bukodna nga interes ken pagimbagan ti nakataya.
Agriingkayo, kakailian!#


text:
Wagayway ti Suisa
Ti wagayway ti Suisa ket naibuklan iti nalabbaga a wagayway nga addan ti puraw a krus (maysa a napuskol, ekuilatero a krus) idiay tengnga. Maysa daytoy kadagiti dua laeng a kuadrado wagayway dagiti naturay nga estado, ti maysa pay a sabali ket ti wagayway iti Ciudad ti Vaticano. (Ti paisano ken estado a wagayway, ket inususar babaen dagiti barko ken bangbangka ti Suiso, ket adadu pay ngem ti kadawyan a kadakkel iti 2:3.)[1]
Ti rukod ti krus laeng ti pormal a naipatalgedan manipud idi 1889: "Ti eskudo ti pederasion ket, addaan ti nalabbaga a lugar, ken maysa a napakatakder a puraw a krus, nga addan dagiti agpapada nga ima a dakdakel ngem maiknem ti kaakaba da."[2] Ti kadakkel ti krus a pannakainaig iti ligar ket saan a pormal a naikeddeng mailaksid iti wagayway a maipapan iti taaw, nga iti pannakaibagi iti kadakkel iti krus iti katayag ket 5:8, ken ti kinaatiddog ket 5:12.[3] A ratio of 2:3 or 7:10 to the span of the flag is usual.
Dagiti nagibasaran[urnosen | urnosen ti taudan]
- ^ "Swiss yacht flag". flagsforum. 13 Septiembre 2010.
- ^ Pederal a naikeddeng iti 12 Disiembre iti rodamiento iti eskudo
- ^ "Anhang I. Die Schweizer Flagge zur See", Bundesgesetz über die Seeschifffahrt unter der Schweizer Flagge (SR 747.30) (PDF) (iti Aleman), Ti Pederal a Katurayan iti Suiso a Konpederasion, p. 65.


text:
Naadaw ti nagan ti bulan a January (Enero) ken ni Janus iti mitolohia dagiti Romans. Ni Janus ket addaan iti dua a rupa a nagtinallikud-nagpada a mangiparangarang iti katataona ken kinaasinona.
Dakkel unay ti kaipapanan daytoy a banag iti biag ti tao. Apay a dua ti rupa ni Janus, a nagtinnalikud-nagpada? Agsipud ta isu ti didiosen ti ridaw, ruangan, arko, ken aniaman a pagserkan ken ruaran, iparangarangna met iti tao ti isasangbay ket panagpakada. Isasangbay ti baro a tawen ken panagpakada ti daan a tawen.
Umuna a bulan wenno isasangbay ti baro a tawen isu a nakataliaw ti rupana iti masanguanan, iti masakbayan, sipapasnek a mangripar no ania ti agur-uray kenkuana, no ania ti mabalinna pay a nayonan ken kissayan wenno papintasen ken padur-asen tapno lalo pay a nasirnaat ti dana a taluntonenna iti agnanayon wenno saan a mabuteng nga agdaliasat uray iti kidem a sipnget agsipud ta ammona nga iti likudan ti nangisit nga ulep adda sadiay ti init a napnuan rangrang.
Nakataliaw met iti likudanna ti sabali pay a rupa a kasla taltaldiapanna ti napalabas. Napateg unay ti napalabas, saan nga awanen, nasken a taliawen ta dakkel nga adal ken sursuro ti inna iparangarang. Wen, taliawentayo ti napalabas saan a tapno agsublitayo sadiay a sibabagi no di ket agsublitayo sadiay nga umagsaw no ania ti rumbeng nga intay aramiden iti masakbayan, ta adda met dagiti napalabas a pakapidutan iti adal ken sursuro nga intay iyaplikar iti masakbayan.
Kasla reflections wenno imahe iti sarming, iti nalitnaw a danum wenno kapadana ti kaipapanan ni Janus wenno ti bulan ti Enero. Iti makatawen manen nga intay agdaliasat, anninawantayo, sirmataentayo ti masakbayan; aramidentayo daytoy para iti naur-urnos ken naannayas a panagbiag nga agturong iti kapkapnekan. Kabayatan ti intay panagdaliasat nga umabante, makasagangtayo kadagiti pannubok, lapped ken pakarikutan, ngem babaen kadagiti eksperiensa ken kapadasanen iti napalabas, nalaklakatayo a solbaren dagiti sumangbay a pakarikutan, nalaklaka a sanguen dagiti pannubok ken saan nga igigir dagiti lapped; ta ti magna iti napudpudno a biag ket saan a komportable no di ket iti dalan a narigat—iti nakipet, likkalikkaong, kabatuan, karingngatan, katapokan, kabingkolan, kasiitan-karapangan a saan ket a magmagna iti sementado wenno aspaltado a kalsada; saan a daydiay ania ti klase ti nagnaan no di ket ania a klase ti lugar a papanan.
Agespehotayo ngarud (reflects) itoy baro a tawen tapno nawaywaya nga intay maripirip ti intay pagturongan; agespehotayo iti napalabas a tawen babaen kadagiti padas ken eksperiensa tapno sumiken dagiti pangngeddeng ken determinasiontayo.
Daytoy ti pudno a kaipapanan ni didiosen Janus a nakaadawan ti nagan ti bulan nga Enero.#


text:
Julita, Leyte
Ti Julita ket maysa a maika-5 a klase nga ili iti probinsia ti Leyte iti Filipinas.
Dagiti baranggay[urnosen | urnosen ti taudan]
Ti Julita ket politikal a nabingbingay iti 26 a barbaranggay.[2]
- Alegria
- Anibong
- Aslum
- Balante
- Bongdo
- Bonifacio
- Bugho
- Calbasag
- Caridad
- Cuya-e
- Dita
- Gitabla
- Hindang
- Inawangan
- Jurao
- Poblacion District I
- Poblacion District II
- Poblacion District III
- Poblacion District IV
- San Andres
- San Pablo
- Santa Cruz
- Santo Niño
- Tagkip
- Tolosahay
- Villa Hermosa
Demograpia[urnosen | urnosen ti taudan]
Dagiti nagibasaran[urnosen | urnosen ti taudan]
- ^ "Dagiti Opisial a Resulta ti Panagbutos idi 2013 kadagiti Ili ken Siudad". Intramuros, Manila, Filipinas: Commission on Elections (COMELEC). Hulio 1, 2013. Naala idi Hulio 6, 2014.
- ^ a b "Probinsia ti Leyte". PSGC Interaktibo. Siudad ti Makati, Filipinas: Opisina ti Koordinasion ti Nailian nga Estadistika. Naala idi 26 Abril 2018.
- ^ a b Pakaammo ti Senso ti Filipinas idi 2015 (iti Ingles) naala idi Hunio 10, 2016
- ^ "Probinsia ti Leyte". Datos ti Populasion ti Ili. Dibision ti Panagsukisok ti LWUA. Naala idi Septiembre 15, 2016.
Dagiti silpo ti ruar[urnosen | urnosen ti taudan]
- Pagalagadan a Kodigo ti Heograpia ti Filipinas (iti Ingles)
- Turay ti Estadistika ti Filipinas (iti Ingles)
- Dagiti datos ti populasion ti LWUA (iti Ingles)
- LGPMS (iti Ingles)
- COMELEC (iti Ingles)


text:
CANDON CITY – Dakkel a kuarta ti ninamnama dagiti mannibrong a matakawda iti maysa a lumber and hardware store ngem sensilio laeng ti nakasakasda.
Sinerrek dagiti mannanakaw ti Vigan Fortune Lumber and Hardware ditoy ngem awan ti dakkel a kantidad a nasarakanda ket inanusanda a kinasakas ti mapattapatta a P5,000 a sensilio.
Nakastrek dagiti mannanakaw iti pagtagilakuan babaen ti panangkartibda iti sim nga atep sada dinadael ti bubeda daytoy.
Iti panagdardaras dagiti di pay ammo a mannanakaw, nabatida ti kartib a sim iti uneg ti pagtagilakuan.#


text:
SAN FERNANDO CITY – Agkurkurang dagiti service firearms dagiti polis ditoy a probinsia, daytoy ti natakuatan ti kabarbaro a PNP regional director ditoy.
Kinuna ni Police Chief Supt. Luizo Ticman bayat ti command conference a naangay iti police provincial office iti Barangay Carlatan ditoy a siudad, daytoy ti parikut nga indanon kenkuana dagiti hepe ti polis manipud kadagiti nadumaduma nga ili ti probinsia.
Sakbayna, ti interbiona iti media iti Binalonan, Pangasinan sakbay a nagbalin a PNP Chief, inannugot ni Gen. Jesus Versoza nga awan ti umdas nga armas ti police force ti pagilian ken agkurkurangda iti patrol car ken patrol boats.
Kinuna ni Versoza a maalana ti sabali pay a lima a tawen sakbay a marisut daytoy a problema ti panagkurkurang iti armas uray iti baet ti P10 bilion nga inyalokar ti nasional a gobierno para iti capability enhancement program ti PNP.
Segun ken ni Verzosa, iti agdama a ratio a maysa a polis iti 745 a tattao iti 80 milion a populasion ti pagilian, nababa unay no ibatay iti international standard.
Kinuna ti PNP chief a tapno maragpatda ti ratio, kasapulan nga agrekrutda iti 10,000 a polis iti tinawen.
Naammuan ken ni Versoza nga iti 5,000 a polis a narekrut itay napan a tawen kas pammilin ti General Appropriations Act, nakakiddawda iti kanayonan a nasurok a 2,000 a rekruts.
Kinuna ni Ticman nga inrusat ni PNP Chief Jesus Verzosa ti Integrated Transformation Program a pakaibilangan ti programa ti modernisasion tapno maragpat dagiti kasapulan nga armas tapno ad-adda nga epektibo ti kampania maikontra iti krimen.#


text:
CANDON CITY – Nasurok a dua gasut a motorista ti tiniliw dagiti polis manipud idi Enero bayat ti panangiwayatda iti checkpoint kas pammilin ti Commission on Elections ditoy siudad.
Kinuna ni Police Supt. Marlo Castillo, hepe ti polis ditoy siudad, nga agdagupen iti 213 dagiti natiliw kadagiti police checkpoint nga inwayatda iti nadumaduma a lugar iti Siudad ti Candon manipud pay idi bulan ti Enero daytoy a tawen.
Naammuan ken ni Castillo nga uppat kadagiti natiliw ti menor de edad.
“Natiliw dagiti motorista gapu ta awan ti helmetda wenno awan ti lisensiada.
Napagmulta dagiti natiliw iti city hall.#


text:
VIGAN CITY – Palso ti ballaag a mabomba ti maysa a pagtagilakuan idi aldaw ti Hulio 17.
Iti clearing operations nga insayangkat dagiti kameng ti Explosive Ordnance Disposal manipud iti Provincial Police Office, awan ti nasarakanda a bomba iti uneg ti Mike’s Department Store, a nakaawat iti ballaag manipud iti telepono a mabomba daytoy idi Hulio 17..
Teoria ti polis a maysa a frankster ti nangtelepono iti sales executive a nangiballaagaanna iti pannakabomba ti Mike’s Department Store.
Kinuna ni Vigan City OIC Police Supt. Maximo A. Taclas a pinadasda ti nakikoordinar iti PLDT para iti pannakatunton ti timmawag ngem mapapati nga insungbat ti maysa nga empleado iti nasao a telecommunications firm nga awananda iti kapabilidad a mangtunton iti timmawag.
Nabuak dagiti empleado ken aggatgatang iti nasao a pagtagilakuan iti Quezon Avenue ditoy siudad gapu iti kaburnok dagiti polis a simrek iti Mike’s Department Store sada pinaruar amin dagiti tattao iti uneg ti pagtagilakuan agraman ti akinkukua sada nagpatulong iti EOD tapno mangisayangkatda iti clearing operations.
Immuna ngem daytoy, nagpatulong iti polis da Mary Fe Chan Po, 43, manager iti Mike’s Department Store, naasawaan, ken residente iti Barangay Casili, Sto. Domingo, Ilocos Sur ken ni Jenny Tabbilos y Nelson, 24, awanan asawa, sales executive ti nasao a pagtagilakuan, a nakaawat ti naud-udi iti maysa a tawag iti telepono manipud iti di nabigbig a tao a nagballaag iti pannakabomba ti pagtagilakuan.
“Mabomba ta Mike’s madamdama,” dayta ti kinuna ni Tabbilos nga imbalikas ti caller.
Dagus met la nga imbaba ti caller ti telepono.
Kalpasan ti clearing operations, indeklara ni SPO4 Anselmo Padre, lider ti EOD team, nga awan ti nasarakanda a bomba iti pagtagilakuan.
Nupay negatibo ti resulta ti operasion, kas precautionary measure, ninayonan ni Taclas ti bilang dagiti polis nga agbantay iti Quezon Avenue, kangrunaan iti sanguanan ti pagtagilakuan.
Agtultuloy ti inbestigasion no ania ti motibo ti caller a nagballaag a mabomba ti pagtagilakuan.
Daytoy ti umuna a gundaway nga adda ballaag iti panagbomba iti maysa a pagtagilakuan ditoy siudad kalpasan ti pannakapabettak babaen ti maysa nga eksplosibo iti Danny Boy Hardware and Auto Supply idi Mayo 20.
Nupay kinuna dagiti inbestigador nga improvised a bomba ti napabettak, sumagmamano a pagtagilakuan ti nadadael a pakaibilangan ti Foxton Trading, Shopper’s Mart, ken ABC General Merchandise.
Nupay nairekord iti CCTV dagiti naglabaslabas iti dayta a lugar sakbay ti panagbettak ti bomba, saan a nalawag ti video daytoy tapno adda pakabigbigan kadagiti suspek.
Mapapati a sakbay ti panagpabettak iti bomba iti Danny Boy Hardware and Auto Supply, nakaawat ti asawa ti akinkukua iti pagtagilakuan kadagiti death threats.
Uray ti akinkukua iti Shopper’s Mart, mapapati a nakaawat met kadagiti death threats.#


text:
Salaysay ni Ma. Theresa B. Santos
APAY nga adda Mother’s Day, kunam ngata?
Makunami met: no ti tawen ket addaan iti 365 nga aldaw, maikanatad laeng ti kinaadda ti maysa a naisangsangayan nga aldaw a nairanta a para laeng iti patpatgen nga ina.
Rumbeng laeng nga isangrattayo ti maysa nga aldaw nga agpaay iti inatayo. Ta awantayo itoy a biag no awan ti inatayo. Ta inatayo ti nakautangantayo iti biag.
Ti inatayo ti kaunaan a titsertayo.
Ti inatayo ti managayat nga ima a mangbatak kadatayo no maitublak-tayo.
Ti inatayo ti salaknibtayo iti panawen ti peggad.
Ti inatayo ti ulestayo iti nalam-ek a parbangon lalo idi maladaga ken ubingtayo.
Isu ti kamangtayo no adda ti parikuttayo.
Ti kaunaan a mamagbaga no nagbidduttayo iti taltaluntonen iti dana ti biag.
Kasano a naaddaan ti Mother’s day celebration?
Adu dagiti nasion ti mangselebrar iti Mother’s Day. Uray datayo a Pinoy, no dumteng ti kastoy nga aldaw, ikkantayo met ti panagyaman ti inatayo ken da lola ken angket gapu iti panangtaripatoda kadatayo idi ubbingtayo.
Nangrugi daytoy a selebrasion idi pay laeng un-unana wenno kadagiti kaunaan nga spring festivals.
Iti Greek mythology, ni Rhea ti maaw-awagan iti maternal goddess. Asawa ni Cronus. Ni Rhea ti ina dagiti amin a diosen ken diosa.
Iti duog a mitolohia dagiti Romans, iruknoyda daytoy nga aldaw iti diosa dagiti ina wenno ina dagiti diosa ken diosen nga isu ni Cybele. Agpaut iti 3-4 nga aldaw ti selebrasion a nakasentro iti panagsubalit ken pananglagip iti panangpadakkel-panang-taripato ti ina ti/kadagiti anakna.
Sadiay England, nangrugi daytoy idi 1600s. Awaganda daytoy iti Mothering Sunday, nga agtinnag wenno agpetsa iti maikapat a Domingo kalpasan ti Nangina nga Aldaw.
Sadiay met United States, ti kaunaan a nangisingasing ti pannakaadda iti Mother’s Day ket ni Juia Ward Howe idi 1872. Ngem, maysa a babai a saan a nagbalin nga ina ti nangidaulo iti pannakapaadda ti Mother’s Day iti US, ni Anna Jarvis. Rinugianna ti seremonia idi 1907 sadiay Grafton, West Virginia, kas panangidayawna iti inana. Kalpasanna, indauluanna ti kampania iti pannakapaadda ti Naisangsangayan nga Aldaw dagiti Inna.
Ti estado ti Virginia ti kaunaan a naaddaan iti holiday. Sa ti sibubukel a US idi indeklara ni President Wilson a kada maikadua a Domingo ti Mayo ti panangselebrar itoy.
Napasamak daytoy idi 1914. Ti carnation ti sabong a napili kadaytoy a holiday wenno selebrasion ta isu ti sumisimbolo iti maysa nga ina.
Iti agdama, nabingayen dagiti dua a maris ti carnation: no puraw a sabong ti carnation, isimbolona ti natay nga ina, idinto ta ti nalabaga ket sibibiag pay laeng nga ina. Di nagbayag, nakomersialismo daytoy. Isu nga idi 1923, nangipila iti lawsuit wenno darum ni Jarvis iti kaaldawan a mismo ti Mother’s day.
Iti agdama, uray no sinerreken ti komersialismo ti Aldaw ti Ina, saantayo latta met a malipatan a kablaawan ti inatayo iti naimbag nga aldaw wenno Mother’s Day. Wenno saan, lagipentay dagiti namaris nga aldawtayo iti sidong ti nakautangantayo iti biag.
Ita a panawen, maselebraran ti Mother’s Day iti adu a nasion iti lubong iti maikadua a Domingo ti Mayo.
Ken ni inang – mmuuuuahhhhh!!!
Kadagiti amin nga ina: Happy Mother’s Day!


text:
CERVANTES, Ilocos Sur – Nagbalin a nakaladladingit ti panangselebrar ti maysa a pamilia iti Baro a Tawen agsipud iti pannakalmes ti dua a kameng bayat ti panagpipiknikda iti igid ti maysa a karayan ditoy nga ili idi malem ti Enero 1.
Iti report manipud iti polis ditoy nga ili, naideklara a dead on arrival iti Bessang Pass Memorial Hospital a nakaitarayanda da Rizalina Daducao, y Bulie, 20, balasang, agbasbasa iti University of the Cordilleras, Baguio City; ken Ricamae Daducao y Bulie, 22, balasang, estudiante iti Adamson University, ken agpada a residente iti Mankayan, Benguet.
Naireport a serioso ti kondision ni Josie Ann Panganiban y Cuyog, 15, ken residente met laeng iti Mankayan, Benguet.
Naammuan iti inbestigasion a napan nagpipiknik dagiti biktima, kaduada dagiti kameng ti pamiliada iti igid ti karayan sadiay Barangay Comillas North ditoy idi agarup 3:50 ti malem ti umuna nga aldaw daytoy a tawen.
Nagdidigos dagiti biktima iti karayan ket mapapati a naturongda ti nauneg a paset ti karayan nga awan ti nakakita kadagiti dadduma pay a kameng ti pamilia.
Kinuna ti ama dagiti nalmes a saan nga ammo dagiti annakna ti aglangoy.
Iti pannakaisurat daytoy, adda pay ni Josie Ann iti grabe a kasasaad.
Kabayatanna, dua nga aldaw sakbay ti Baro a Tawen, biag ti maysa a kameng ti Philippine Air Force ti nagbalin a kasukat ti panangalawna iti dua a kaanakanna idi ginuyod dagitoy ti napigsa a dalluyon bayat ti panagdidigosda iti baybay ti Sitio Caloocan, Brgy Libtong, Tagudin, Ilocos Sur.
Naireport a nalmes ni 1st Lt. Mark Alvin Lagria y Delim, 29, PAF member a nakabase iti Lapu Lapu City ken residente iti nadakamat a barangay kalpasan nga insalakanna iti pannakalmes ti dua a kaanakanna.
Iti inisial nga inbestigasion, idi agarup 7:30 ti agsapa ti Disiembre 29, napan ti biktima, dagiti dua a kaanakanna ken kakabsatna iti beach ket bayat ti panagdidigosda, ginuyod ida ti napigsa a dalluyon.
Inarayat ni Lagria dagiti kaanakanna ngem kalpasan a naisalakanna dagitoy, saanen a nakapaigid ta mapapati a napaksuyan ket ingguyod metten dagiti dalluyon.
Naalaw ti bagi ni Lagria nga agtatapaw iti igid ti baybay a sakup ti Barangay Tarangotong idi agarup alas 11:00 ti bigat iti dayta met laeng nga aldaw.
Naitaray ti biktima iti Tagudin General Hospital ngem naideklara nga awanen ti biagna idi naidanon iti ospital.#


text:
Carlos Santana
Ni Carlos Santana audio (tulong·paammo) (naiyanak idi Hulio 20, 1947) ket Mehikano ken Amerikano a musikero nga immuna a dimmayeg idi naladaw a tawtawen ti 1960 ken nasapa a tawtawen ti 1970 iti bandana a Santana, a nangpionero iti panaglalaok iti rock ken musika ti Latin nga Amerika. Ti uni ti banda ket mangiladawan iti melodiko, dagiti linia a naibatay iti blues a gitara a naisaad kadagiti ritmiko ti Latin ken Aprika a mangiladawan kadagiti intrumrnto ti perkusion a kas ti timbales ken dagiti conga a kadawyan a saan a mangmangeg iti musika ti rock. Nagtultuloy ni Santana a nagobra kadagitoy a porma kadagiti simmaruno a dekada. Nakasanay isuna iti bimmaro a popularidad ken nasayaat a pammadayaw kadagiti naladaw a tawtawen ti 1990. Idi 2003 ti magasina ti Rolling Stone ket nangilista kenni Santana iti bilang ti 20[1] iti listaanda kadagiti 100 a Kalatakan a Gitarista iti Amin a Panawen.[2]
Dagiti nagibasaran[urnosen | urnosen ti taudan]
- ^ "100 Greatest Guitarists: Carlos Santana". Rolling Stone. Naala idi 2014-06-14.
- ^ "The 100 Greatest Guitar players of All Time''; ''Rolling Stone''". Rolling Stone. Septiembre 18, 2003. Naiyarkibo manipud iti kasisigud idi Marso 7, 2010. Naala idi 2010-03-13.
Adu pay a mabasbasa[urnosen | urnosen ti taudan]
- Chipley Slavicek, Louise. Carlos Santana, Chelsea House Publications or Facts on File, 2006, 119 p., ISBN 0-7910-8844-8
- Leng, Simon. Soul Sacrifice: The Santana Story, Firefly-S.A.F. Publishing, 2000, 224 p., ISBN 0-946719-29-2. Republ. as Santana, Catedra, 2002, ISBN 84-376-1947-5


text:
CAOAYAN, Ilocos Sur – Agdagup iti duapulo ket uppat a ribu a mangrove ti naimula iti igid ti karayan a sakup ti uppat a barangay ditoy nga ili itay nabiit.
Kinuna ni Gemma Real, Bureau of Fisheries and Aquatic Resources coordinator, nga agdagup iti 12,000 mangrove propagules ti naimula iti Barangay Poro, 5,000 propagules iti Barangay Villamar, 4,000 propagules iti Barangay Fuerte ken 3,000 propagules iti Barangay Tamurong para iti kadagupan a 24,000 mangrove propagules a naimula kadagiti nadakamat nga uppat a barangay.
Segun iti Fisheries coordinator, nakikontrata ti opisinada kadagiti nagmula iti mangrove propagules ket binayadanda dagitoy iti P2 tunggal pinuon.
Innayonna a mangtedto ti opisinada iti sabali pay a P2 tunggal puon a mabiag kalpasan ti makatawen.
Paset ti proyekto ti BFAR regional office ti panagmula iti mangrove wenno bakawan kadagiti coastal barangays tapno agpaay dagitoy a proteksion ti lugar iti pannakalayus.#


text:
Baroy, Lanao del Norte
Ti Baroy ket maysa a maika-4 a klase nga ili iti probinsia ti Lanao del Norte iti Filipinas.
Dagiti baranggay[urnosen | urnosen ti taudan]
Ti Baroy ket nabingbingay a politikal iti 23 a barbaranggay.[2]
- Andil
- Bag-ong Dawis
- Baroy Daku
- Bato
- Cabasagan
- Dalama
- Libertad
- Limwag
- Lindongan
- Maliwanag
- Manan-ao
- Pange
- Pindolonan
- Poblacion
- Princesa
- Raw-an Point
- Riverside
- Sagadan (Sagadan Lower)
- Salong
- Tinubdan
- Sagadan Upper
- San Juan
- Santo Niño Village
Demograpia[urnosen | urnosen ti taudan]
Dagiti nagibasaran[urnosen | urnosen ti taudan]
- ^ "Dagiti Opisial a Resulta ti Panagbutos idi 2013 kadagiti Ili ken Siudad". Intramuros, Manila, Filipinas: Commission on Elections (COMELEC). Hulio 1, 2013. Naala idi Hulio 6, 2014.
- ^ a b "Probinsia ti Lanao del Norte". PSGC Interaktibo. Siudad ti Makati, Filipinas: Opisina ti Koordinasion ti Nailian nga Estadistika. Naala idi 26 Abril 2018.
- ^ a b Pakaammo ti Senso ti Filipinas idi 2015 (iti Ingles) naala idi Hunio 10, 2016
- ^ "Probinsia ti Lanao del Norte". Datos ti Populasion ti Ili. Dibision ti Panagsukisok ti LWUA. Naala idi 19 Oktubre 2014.
Dagiti silpo ti ruar[urnosen | urnosen ti taudan]
- Pagalagadan a Kodigo ti Heograpia ti Filipinas (iti Ingles)
- Turay ti Estadistika ti Filipinas (iti Ingles)
- Dagiti datos ti populasion ti LWUA (iti Ingles)
- LGPMS (iti Ingles)
- COMELEC (iti Ingles)


text:
Taiwan
Nagsasabtan: 23°30′N 121°00′E / 23.500°N 121.000°E
Ti Taiwan (i/ˈtaɪˈwɑːn/ TY-WAHN Insik: 臺灣 or 台灣; pinyin: Táiwān; kitaen ti dita baba), opisial a ti Republika ti Tsina (ROC; Insik: 中華民國; pinyin: Zhōnghuá Mínguó), ket maysa a estado idiay Daya nga Asia. Kasisigud a naikuartel idiay nagruna a daga ti Tsina, ti Republika ti Tsina tattan ket agiturturay ti isla ti Taiwan (dati idi a naamammuan ti "Formosa"), a buklen ti sumurok a 99% iti teritoriona,[f] ken ti pay Penghu, Kinmen, Matsu, ken dagiti dadduma pay a babassit nga isla. Dagiti kaarrubana nga estado ket mairaman ti Republika ti Tattao ti Tsina iti laud, ti Hapon iti daya ken amianan a daya, ken ti Filipinas iti abagatan. Ti Taipei ket isu ti politikal a kapitoliona ken ti pay ekonomiko ken kultural a sentro ti Taiwan.[1] Ti Baro a Taipei ket isu ti kaaduan ti populasion a siudad.
Ti isla ti Taiwan ket nangruna idi a tinataengan babaen dagiti Taiwanes nga aborihines aginggana idi Danes a paset ti panawen iti maika-17 a siglo idi dagiti etniko nga Insik ket nagrugrugida a napnapan iti isla. Ti Qing a Dinastia ti Tsian ket pinarukmana ti Taiwan idi 1683. Babaen ti daytoy a panawen ti Taiwan ket naited idi iti Hapon idi 1895, kaaduan kadagiti agtataeng iti Taiwan idi ket Han nga INsik babaen ti kaputotan wenno babaen ti asimilasion. Ti Republka ti Tsina (ROC) ket nabangon idiay Tsina idi 1912. Iti gibus ti Sangalubongan a Gubat idi 1945, ti Hapon ket insukona ti Taiwan kadagiti milisia a puersa ti ROC para kadagiti Kumadduaan. Kalpasan ti Sibil a Gubat ti Insik, ti Partido Komunista ti Tsina ket nangala ti napno a panatengngel ti nangruna adaga ti Tsina ken nagbangon ti Republika ti Tttao ti Tsina (PRC) idi 1949. Ti ROC ket inyalisna ti gobiernona idiay Taiwan, ket ti katurayanna ket naipatingga iti Taiwan ken dagiti nakapalikmut nga isla. Idi 1971, ti PRC ket nangituloy ti tugaw ti Tsina iti Nagkaykaysa a Pagpagilian, a kasisigud idi a tinugawan ti ROC. Ti Internasional a pannakabigbig ti ROC ket naininut a nadadael gaputa kaaduan kadagiti pagilian ket binigbigda ti PRC. Adda laeng dagiti 22 kamkameng nga estado ti Nagkaykaysa a Pagpagilian ken ti Santa Sede ti agdama nga agtartaripatu ti pormal a diplomatiko a pannakibiang iti ROC, urayno adad kadagiti saan a pormal a pakikaduaan kadagiti kaaduan nga estado babaen dagiti bukodna a representatibo nga opisina.
Dagiti nota[urnosen | urnosen ti taudan]
- ^ Kitaen ti Nagnagan ti Repbulika ti Tsina.
- ^ Waishengren kadawyan a mangitudo kadagiti tao a nagtaud manipud idiay nangruna a daga ti Tsina a napan idiay Taiwan kalpasan idi 1945, ken dagiti pay nagkamang nga Insik a napan idiay Taiwan gapu ti Sibil a Gubat ti Insik, ken dagiti kaputotanda a naipasngay idiay Taiwan. Daytoy ket saan a mangiraman kadagiti umili ti Republika ti Tattao ti Tsina a nabiit pay laeng nga immalis idiay Taiwan.
- ^ Dagiti Taiwanes nga aborihines ket opisial a naikategoria kadagiti 14 a nailaslasin nga etniko a grupo babaen ti Republika ti Tsina.
- ^ Urayno dagiti teritorio a tinegtengngel babaen ti ROC ket mangibagbaga a ti nagan ti umili ket ti "Taiwanes", adda dagiti mangikedkeddeng a daytoy ket "Insik" gapu ti panagtunton ti ROC iti amin a Tsina. Ti Taiwanes a tttao ket addaanda kadagiti nadumaduma a pamanunotan a maipanggep ti bukodda a nailian nga identidad.
- ^ Ti UN ket saan anagkarkulo iti HDI para iti ROC, gaputa daytoy ket saan a kameng a pagilian. Ti gobierno ti ROC ket nagkarkulo ti HDI para iti 2010 iti 0.868, a mangiranggo daytoy iti maika-18 kadagiti pagilian.
- ^ Ti isla ti Taiwan ket sakupenna ti kalawa iti 36,008 km2 (13,902.8 sq mi), bayat a ti dagup a kalawa babaen ti turay ti ROC (Nawaya a Lugar) ket sakupenna ti agarup a 36,193 km2 (13,974.2 sq mi).[9]
Dagiti nagibasaran[urnosen | urnosen ti taudan]
- ^ a b "Interior minister reaffirms Taipei is ROC's capital". Taipei Times. 5 Disiembre 2013. Naala idi 7 Disiembre 2013.
- ^ "Taiwan (bukod nga agturturay nga isla, Asia)". Britannica Online Encyclopedia. 5 Abril 1975. Naala idi 2009-05-07.
- ^ "2009 a Tinawen a Libro ti Republika ti Tsina. Kapitulo 2 – Tattao ken Pagsasao". Opisina ti Pakaammo ti Gobierno. 2009. Naala idi 2 Mayo 2010.
- ^ "2009 a Tinawen a Libro ti Republika ti Tsina / Kapitulo 2: Tattao ken Pagsasao". Gio.gov.tw. Naala idi 1 Agosto 2010.
- ^ Taiwan a naikabil iti The World Factbook (iti Ingles), Ahensia ti Sentral nga Intelihensia ti Estados Unidos.
- ^ "Ti Programa ti Humanitariano a Tulong para kadagiti Apgano a Naikamang ti ROC". Gio.gov.tw. 11 Disiembre 2001. Naiyarkibo manipud iti kasisigud idi 15 Disiembre 2004. Naala idi 2009-05-07.
- ^ "Ti Taiwanes nga opisial ti salun-at ket nainbitaran a mangpaliiw ti konperensia ti trangkaso ti billit". Gio.gov.tw. 11 Nobiembre 2005. Naala idi 2009-05-07.
- ^ "Nagan dagiti umili – Nagnagan dagiti Umili". Geography.about.com. Naala idi 2009-05-07.
- ^ a b c "Bilang dagiti purok, Kaarrubaan, Sangkabalayan ken Populasion ti Agtataeng". MOI Estadistika a Serbisio ti Pakaammo. Naala idi 2 Enero 2013.
- ^ a b c d "Republika ti Tsina (Taiwan)". Internasional a Pundo ti Panguartaan. Naala idi 2012-11-06.
- ^ "Tabla 4. Porsiento a Binagy ti Magasto a a Matgedan babaen ti Quintile a Grupo ti Sangkabalayan ken Pagsurotan ti Di Panagpapada ti Matgedan". Reporta iti Panagsukisok ti Matgedan ti Pamilia ken Gastos. Taipei, Taiwan: Direktorado Heneral ti Busbos, Pagbilangan ken dagiti Estadistika. 2010.
- ^ http://www.dgbas.gov.tw/public/Attachment/11715383471.doc
- ^ "ICANN Board Meeting Minutes". ICANN. 25 Hunio 2010.
Dagiti silpo ti ruar[urnosen | urnosen ti taudan]
Midia a mainaig iti Taiwan iti Wikimedia Commons
Wikimedia Atlas iti Taiwan
- Republika ti Tsina
- Dagiti pagilian ken teritorio nga agsasao ti Insik
- Dagiti pagilian a nagbeddengan ti Taaw Pasipiko
- Dagiti pagilian a nagbeddengan ti Baybay Filipinas
- Dagiti pagilian a nagbeddengan ti Baybay Abagatan Tsina
- Dagiti pagilian ti Daya nga Asia
- Dagiti pagilian nga isla
- Dagiti liberal a demokrasia
- Dagiti estado ken teritorio a nabangon idi 1912


text:
UTC+09:00
Ti UTC+09:00 ket panangilasin para iti timbengan ti oras manipud ti UTC iti +09.
Idi las-ud dagiti panagsakop ti Hapon (iti Borneo, Burma, Hong Kong, Daya nga India ti Olandes, Malaya, Pilipinas, Singapur, ken Pranses nga Indotsina), daytoy ket inus-usar idi a kadawyan nga oras a kakuyogna ti Tokyo aginggana ti pannakatnag ti Imperio ti Hapon.
Dagiti linaon
Kas pagalagadan nga oras (amin a paset ti tawen)[urnosen | urnosen ti taudan]
Amianan nga Asia[urnosen | urnosen ti taudan]
Daya nga Asia[urnosen | urnosen ti taudan]
Oceania[urnosen | urnosen ti taudan]
Abagatan a daya nga Asia[urnosen | urnosen ti taudan]
- Indonesia (akindaya) - Akindaya nga Oras ti Indonesia
- Moluccas
- Papua ken Laud a Papua (Baro a Guinea ti Indonesia)
- Daya a Timor - Oras idiay Daya a Timor
Kitaen pay[urnosen | urnosen ti taudan]
- Pagalagadan nga Oras ti Singapur
- Oras idiay Cambodia
- Oras idiay Indonesia
- Oras idiay Laos
- Oras idiay Malaysia
- Oras idiay Pilipinas
- Oras idiay Rusia
- Oras idiay Bietnam
- Pagalagadan nga Oras ti Tokyo
Dagiti nagibasaran[urnosen | urnosen ti taudan]
- ^ a b "Dagiti sona ti oras ti Rusia - Dagiti agdama nga oras ti Rusia". TimeTemperature.com. Naala idi 14 Hulio 2012.


text:
BANTAY, Ilocos Sur – Maysa a bus ti naubor bayat ti panagdaliasatna iti national highway a sakup ti Barangay Balaleng ditoy idi rabii ti Pebrero 22.
Nadunor ti rupa ni Rowel Layaoen, naasawaan, drayber, taga-Batac, Ilocos Norte, gapu iti pannakapettak ti sango a sarming ti Florida bus a minanehona.
Segun iti report, daldaliasaten ti bus ti Barangay Balaleng iti agarup alas onse ti rabii ti Pebrero 22 idi maysa a di nabigbig a lalaki ti nangbato iti bus a nakabuongan ti sarming iti sango.
Nagsawar dagiti polis ngem saandan a nasapulan ti suspetsa.#


text:
Damdamag
Ti damdamag (Ingles: news) ket isu ti komunikasion ti napili a[1] pakaammo kadagiti agdama a paspasamak nga inrangarang babaen ti maimaldit, maiwaragawag, Internet, wenno ti maibaga ti maikatlo a partido wenno makabuybuya a masa.
Etimolohia[urnosen | urnosen ti taudan]
Adda maysa a tao a nagitunton a ti Ingles a balikas a "news" (Ilokano: baro) ket naparang-ay idi maika-14 a siglo a kas ti naipangpangruna a panagusar ti ad-adu ngem maysa a porma ti "new".[2] Iti Tengnga nga Ingles, ti kapadpada ti balikas idi ket ti newes, a kasla ti Pranses a nouvelles ken ti Aleman a neues. Adda pay dagiti maipadpada a nagrang-ay a mabirukan iti sasao nga Eslabo – ti Tseko ken ti Eslobako a noviny (manipud ti nový, "baro"), ti kognato a Polako ti nowiny ken Ruso a novosti – ken ti sasao a Keltiko: ti Gales newyddion (manipud ti newydd) ken ti Korniko nowodhow (manipud ti nowydh).
Dagiti nagibasaran[urnosen | urnosen ti taudan]
- ^ Shirkey, Clay (2008). Here Comes Everybody. Penguin. p. 64-328. ISBN 978-1-59420-153-0.
- ^ "Online Etymology Dictionary". Online Etymology Dictionary. Naala idi 7 Hulio 2012.


text:
Pagsasao nga Insik
Ti Insik[3] wenno Intsik (汉语 / 漢語; Hànyǔ wenno 中文; Zhōngwén) ket grupo ti mainaig ngem kadagiti adu a kaso dagiti saan nga agsinnaranay a maawatan a karuay ti pagsasao, a mangporma iti pamilia ti pagsasao a Sino-Tibetano. Ti insik ket naisasao babaen ti kaaduan a Han ken dadduma pay a kaaduan nga etniko a grupo idiay Tsina. Gangani 1.2 a bilion a tattao (agarup a 16% iti populasion iti lubong) ket agsao ti sumagmamano a porma iti Insik a kas ti nakayanakan a pagsasaoda.
Dagiti karuay ti Insik ket kadawyan a naipalawag babaen dagiti patneng nga agsasao a kas dagiti dialekto iti bugbugtong a pagsasao nga Insik, ngem dagiti lingguista ket mangibaga a dagitoy ket kaaduan a naindumadumaan a kas pamilia ti pagsasao.[a] Ti akinuneg a dibersidad ti Insik ket naisilpon iti sasao a Romanse, ngem mabalin nga ad-adu a naindumadumaan. Adda dagiti baetan ti 7 ken 13 a nangruna a rehional a grupgrupo iti Insik (depende iti isbangan ti pannakaidasig), iti kaaduan a naisasao, ti kaaduan ket ti Mandarin (agarup a 960 a riwriw), sarunuen babaen ti Wu (80 a riwriw), Yue (70 a riwriw) ken Min (70 a riwriw). Kaaduan kadagitoy a grupo ket saan nga agsinnaranay a maawatan, ngem adda met dagiti dadduma, kasla ti Xiang ken dagiti dialekto ti Abagatan a laud a Mandarin, ket mabalin a makibinningay kadagiti kadawyan a termino ken iti manmano a grado ti agsinnaranay a pannakaawat. Amin dagiti karuay iti Insik ket maaweng ken analitiko.
Ti Pagalagadan nga Insik (Putonghua/Guoyu/Huayu) ket pagalagadan a porma ti naisasao nga Insik a naibatay iti dialekto ti Beijing iti Mandarin. Daytoy ti opisial a pagsasao ti Tsina ken Taiwan, ken ti pay maysa kadagiti uppat nga opisial a pagsasao ti Singapur. Daytoy ket maysa kadagiti innem nga opisial a pagsasao ti Nagkaykaysa a Pagpagilian. Ti naisurat a porma ti pagalagadan a pagsasao (中文; Zhōngwén), a naibatay kadagiti logogramo nga ammo a kas dagiti Insik a karakter (汉字/漢字; hànzi), ket nagbibingayan babaen dagiti nalaing a makasao kadagiti saan koman nga agsisinnaranay a maawatan a pagsasao.
Kadagiti sabali a karuay ti Insik, ti Kantones (ti prestihio a karuay ti Yue) ken inpluensial iti probinsia ti Guangdong ken idiay Hong Kong ken Macau, ken kaaduan a naisasao kadagiti komunidad ti ballasiw taaw. Ti Min Nan, ti paset ti grupo ti Min, ket kaaduan a naisasao idiay akin-abagatan a Fujian, idiay kaaruba a Taiwan (nga idiay ket ammo a kas ti Taiwanes wenno Hoklo) ken idiay Abagatan a daya nga Asia (ammo pay a kas ti Hokkien idiay Filipinas, Singapur, ken Malaysia). Adda pay dagiti adu a diaspora ti Hakka ken Shanghaines, kas pagarigan idiay Taiwan, a kaaduan dagiti komunidad ti Hakka ket makasao pay ti Taiwanes ken Pagalagadan nga Insik.
Dagiti nota[urnosen | urnosen ti taudan]
- ^ Dagiti nadumaduma a a pagarigan ket mairaman ti:
- David Crystal, The Cambridge Encyclopedia of Language (Cambridge: Cambridge University Press, 1987), p. 312. "The mutual unintelligibility of the varieties is the main ground for referring to them as separate languages."
- Charles N. Li, Sandra A. Thompson. Mandarin Chinese: A Functional Reference Grammar (1989), p. 2. "The Chinese language family is genetically classified as an independent branch of the Sino-Tibetan language family."
- Norman (1988), p. 1. "[...] the modern Chinese dialects are really more like a family of languages [...]"
- DeFrancis (1984), p. 56. "To call Chinese a single language composed of dialects with varying degrees of difference is to mislead by minimizing disparities that according to Chao are as great as those between English and Dutch. To call Chinese a family of languages is to suggest extralinguistic differences that in fact do not exist and to overlook the unique linguistic situation that exists in China."
Dagiti nagibasaran[urnosen | urnosen ti taudan]
- ^ china-language.gov.cn (iti Insik)
- ^ "Speak Mandarin Campaign". Naala idi 2011-08-09.
- ^ Rubino, Carl Ralph Galvez (2000). "Insik". Ilocano Dictionary and Grammar: Ilocano-English, English-Ilocano. University of Hawaiʻi Press. p. 664. ISBN 978-0-8248-2088-6.
- ^ Mair (1991), pp. 10, 21.
Adu pay a mabasbasa[urnosen | urnosen ti taudan]
- Hannas, William C. (1997), Asia's Orthographic Dilemma, University of Hawaii Press, ISBN 978-0-8248-1892-0.
- Qiu, Xigui (2000), Chinese Writing, trans. Gilbert Louis Mattos and Jerry Norman, Society for the Study of Early China and Institute of East Asian Studies, University of California, Berkeley, ISBN 978-1-55729-071-7.
- Ramsey, S. Robert (1987), The Languages of China, Princeton University Press, ISBN 978-0-691-01468-5.
- Schuessler, Axel (2007), ABC Etymological Dictionary of Old Chinese, Honolulu: University of Hawaii Press, ISBN 978-0-8248-2975-9.
- R. L. G. "Language borrowing Why so little Chinese in English?" The Economist. Hunio 6, 2013.


text:
Ngem idi agdakiwas ti dakulap ni Rollie iti bagik, kellaat nga immibbetak.
“Saan, Rollie!” nakunak.
Kasla awan ti nangeg ni Rollie. Immirut ketdi ti arakupna sana diningpil ti bibigko.
Mangrugi manen a mayagus ti riknak. Ngem kasla nasinitak idi immuneg ti ima ni Rollie iti brak.
Inwalinko ti imana saak timmakder.
“S-saanko a maitured….” nakunak.
“Ngem agayan-ayatta, saan?” kinuna ni Rollie idinto a pinetpetanna ti imak.
Linapsutko ti dakulapko.
“Di la mabalin nga agsublikanton iti sabali nga aldaw?” kinunak.
Minatmatannak ni Rollie. Nagtung-ed idi agangay.
“Pakawanennak no nayagus ti riknak. Ay-ayatenka ngamin,” nakunana.
Diak sinungbatan.
“Baliwakto ngaruden ti agpasiar,” kinuna ni Rollie sakbay nga immulog.
Idi makapanaw ni Rollie, nagpakniak iti kuartok. Nagsangitak. Binabalawko ti bagik no apay nga intulokko a mayagus ti riknak.
Ngem kasla marikriknak pay la ti apuy nga imbati ni Rollie iti nadumaduma a paset ti bagik a nagdaliasatan ti dakulapna. Napakidemak ta adda pay la ti sam-it ti agekna iti bibigko.
Ngem inkarik iti bagik a birhenak a dumatag iti altar. A sako la ited ti kinababaik iti lalaki nga ay-ayatek kalpasan ti kallaysa.
Kastoy gayam ti agayat! Isu met la nga adu ti maikulbo gapu iti dida pannakateppel a mayagus ti riknada!
Ngem nagbalawak ta dua a lawas a saan a simmarungkar ni Rollie. Saan met a timmawag nupay naipakadaywan kenkuana a tunggal rabii nga agteks kaniak sakbay a maturog iti rabii.
Alimbasagennak iti iddak. Agsisimparat dagiti pampanunot a simmangbay kaniak. Nagpauyo kadi ni Rollie gapu iti diak panagpabus-oy kenkuana? Ay-ayatek ni Rollie. Diak la ketdi maibturan a mapukawko. Ngem no pudno nga ay-ayatennak, raemenna koma no diak maited ti kalikagumna kaniak.
Idi awan latta ti tawagna kaniak, siakon ti immawag kenkuana.
“Hello, Rollie, kumusta?” nakunak.
“Sino daytoy?” naklaatak ta babai ti simmungbat kaniak.
Dagus a kinanselak ti tawag. Agkakapsutak a nagtugaw. Insukatnakon ni Rollie? Saan a maaramid dayta ni Rollie, nakunak iti nakemko.
Kalpasan ti maysa nga oras, nagkikiring ti selponko. Ni Rollie.
“Timmawagka kaniak?” inamadna.
“Wen,” insungbatko. “Sino diay babai a simmungbat?”
“Kabagisko. Nabatik ngamin ti selponko ta adda napanak. Imbagana tattay simmangpetak. Apay a timmawagka?”
“Dua a lawas ngaminen a dika nagteks wenno timmawag,” nakunak. “Amangan kunak no nagsakitka…”
“Adda ngamin inasikasok,” nakuna ni Rollie. “Napanak nagaplay a mapan agtrabaho iti ballasiw-taaw.”
“A-agabrodka?” nakunak. “Adda gayam panggepmo a pumanaw ditoy lugartayo ngem dinak pay pinakaammuan…”
(Adda tuloyna)


text:
CANDON CITY – Dua a motorista ti natay iti aksidente a nakainbolbaran ti maysa a bus ken motorsiklo iti Barangay Paras ditoy siudad itay nabiit.
Natay iti ospital a nakaitarayanda da Ricardo Mecos, residente iti San Nicolas, Candon City ken ni Jowie Panao, residente iti Boguibog, Salcedo, Ilocos Sur.
Iti pakpakauna nga inbestigasion ti polis, ginandat da Panao a nakalugan iti motorsiklo nga oberteykan ti sarsarunuenda a lugan ngem mapapati nga agoberteyk met ti sumarsaruno a Partas a minaneho ni Edilberto Pagtilan, 33, residente iti Sumulong, Baguio City, ket dita a napasamak ti aksidente a nakaparingguyodan pay ti motorsiklo.#


text:
VIGAN CITY, Ilocos Sur – Saan a nakapaglibak ti maysa a baro nga isu ti nagtakaw iti maysa a junk shop ditoy a siudad kalpasan a nabigbig babaen ti CCTV.
Naiyendorso ti kaso a robbery maikontra ken ni Salino Wakit Arellano, 18, baro, ken residente iti Barangay III, gapu iti panagtakawna iti Vigan Junk Shop a mapapati nga insayangkatna idi rabii ti Hulio 26.
Natakaw iti nasao a junk shop ti P20,000.00 a naikabil iti uneg ti drawer ti lamisaan iti opisina ti junk shop.
Nabigbig ti suspek babaen ti CCTV a pinagandar ti akinkukua sakbay a pinanawanna iti rabii ti Hulio 26.
Simrek ti suspek iti opisina babaen ti panangdadaelna iti bisagra a nakaikabitan dagiti dua a padlock ket ditoy met laeng ti rimmuaranna kalpasan ti panagtakawna.#


text:
Monday, August 10, 2015
KALPASAN TI 6-DAY TRAINING, MAIDEPLOY DAGITI ENUMERATORS
Cabugao, Ilocos Sur – Naangay ti 6-Day Training dagiti 34 nga Enumerators (ag-census) ti ili a Cabugao, Ilocos Sur iti Municipal Conference Building ditoy nga ili a nangrugi idi Agosto 3 agingga iti Agosto 8, 2015 babaen iti panangigannuat ti Philippine Statistics Authority (PSA).
Iti naangay a Flag Retreat idi Agosto 7, 2015, inulit a kinasarita ni Mayor Edgardo “Ediboy” S. Cobangbang, Jr. dagiti Enumerators (Trainees) a masapul nga ipakatda dagiti inyadal ti PSA tapno napintas ti magapuananda ken napintas ti pannakilangenda kadagiti bumarangay a makapulapolda agsipud ta itaktakderda ti Munisipio a kakammayet ti PSA kadaytoy a trabaho a naipabaklay kadakuada.
Naballigi a nagleppas ti panagsanay.
Kalpasan ti Flag Ceremony iti Agosto 10, 2015, nangited met ti pammalagip ni SBM Atty. Bryan Jett S. Pano, Committee Chairman on Social Services kadagiti Enumerators a nagatendar iti Flag Ceremony.
Kangrunaan nga anag ti panagsarita ni SBM Pano ket ti pannakaala dagiti eksakto a datos iti matrabaho dagiti ag-census. Nasapa ken naregtada a dimteng dagiti Enumerators iti umuna nga aldaw a pannakaideployda iti a mapan kadagiti barangay a pakaidesignaranda. # (Web In-Action)
Posted by Bayan ng Cabugao, Ilocos Sur at 9:05 AM
Subscribe to: Post Comments (Atom)


text:
Kmander’s Txt
August 13, 2010 Leave a comment
Masiudotak man. Agasem aya ta pirmi ketdin a panagteks ni baketko no ayankon!
Ayanmon aya, tattayka pay laeng a nakalugan? Kasta man ti maikadua a teksna.
Daytoy tattay diay umuna: Nakalugankan?
Of course, wen kunak a tapno dinak manen tawagan ket siak met ngarud ti agbayad ti phone billna a binulan.
Kumander kunak man laengen ti awagko ken daytoy baketko. Pati nagan ti kontador ti kuriente, naganna. Daytay pay tax dec ti balay, naganna. Ti lugan, naganna. Ngem…
Amin a nagan ti utang, naganko! Spouse consent laeng ti nagpirmaanna, sal-at.
Nii, kuston ket inggana’t rabii no kua nga ag-online ta gimmatang ketdin ti laptop na pangiseksekanna idta smart bro kano, dinto ket mabasana manen daytoy a suratko. Outside de kulamboakto manen ket uso pay met nga agruar dagiti lamok ita a panagtutudo. Ken…
Saanakto manen a, a makaappros ken daytay nabudo.
Agsubliak man iti daytay siudotko dinto ket daytay nabudo ti maestoriak.
Nakadissaagakon iti Viron idi agteksak: Dakon daya.
Wen, daya ta agpalaudak pay ket ngata ti nasurok a 800 metro manipud ditoy haywey.
‘nimal! Nasaprian ketdin ti rupak ti subuag ti pilaw a pinaasakan ti bagon a minaneho ngata ti rapas ti sakana. Dika pay la maidungpar dita pikor! Inpir-itkon.
Nagtanetet manen ti cpk. Agtudtudo dita, aya?
Buisit kunak ket inyamlidkon ti manggas ti polok iti rupak a nakaipanalpaakan ti agat goma a danum.
Hu, apay no agtudtudo ditoy idiay ayanna, saan ngata? Suronkon!
Tinaldiapak manen ti lcd ti cpk. Isu a talaga ti nabittalat a surat. Agtudtudo aya kano? Ngem, nakitak ketdin a late gayam a simmangpet daytoy a teks.
Shit! No japeks ti selpon, pati panagsangpet ti teks, maladaw sa met. Mabalin laeng koma a teksan ti teks no ayannan.
Pinatarengtenkon ti dalan nga agpalaud. Dumagaska pay kuna ni kapitan ngem saanen kunak. Gasem aya ngamin ket makuntar pay ni kumander no mano a minuto a pagnaek daytoy a bet-ang.
Kaplas! Malas a talaga, inngayemmgemko. Daytoy pay la idi daytay kari dagidi pulitiko a paobrada. Pilaw ti sango ti barangay plasa!
Awan met ngarud ti pagrikosan. Sa ket nagkudrep ti silaw nga impanda.
Nabasan ti sapatosko a Rusty, ‘ninana!
Nagtanettet manen: Nagbayagkan!
Adda manen. Agdadarandanen!
Nakaturog ubbingen..wanka mtten.
Alas diesen!
Shit! Ammok a, a rabiin.
Adda manen.
Nkdigosakon. Mlwakon pa.
Ket…
Ania pay pinasaksakakon a ti narugit a pilaw.
‘bamtan ta Rusty Lopez!